-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

บริษัท จัสมิน อินเตอร์เนชั่นแนล จำกัด (มหาชน) มีทุนจดทะเบียนชำระแล้ว ณ วันที่ 31 ธันวาคม
2548 จำนวน 8,319,877,163 บาท ปัจจุบัน บริษัทดำเนินธุรกิจร่วมลงทุนผ่านบริษัทในเครือ
(Investment as a Holding Company) แต่เพียงอย่างเดียว
ซึ่งส่วนใหญ่เป็นธุรกิจที่เกี่ยวกับการสื่อสารโทรคมนาคมและสารสนเทศในระบบต่างๆ
รวมทั้งธุรกิจอื่นๆ ที่เกี่ยวเนื่อง
โดยมุ่งเน้นให้บริษัทในเครือเพิ่มขีดความสามารถในการแข่งขันและร่วมกันระดมความคิดในเชิงสร้างสรรค์ที่จะพัฒนาการให้บริการให้สอดคล้องกับยุคสมัยที่มีการเปลี่ยนแปลงทางเทคโนโลยีอย่างรวดเร็ว
โดยแบ่งเป็นธุรกิจหลักได้ 2 กลุ่ม ดังนี้

 ธุรกิจด้านการให้บริการโครงข่ายและให้บริการโทรคมนาคม (Network & Service
Provider)

 ธุรกิจด้านการจัดหา ออกแบบ และวางระบบ (System Integration)

สัดส่วนรายได้สำหรับปี 2548 คิดเป็นประมาณร้อยละ 3.43 ของรายได้รวมของกลุ่มบริษัท
สำหรับโครงการที่บริษัทดำเนินงานในนามบริษัท จัสมิน อินเตอร์เนชั่นแนล จำกัด (มหาชน)
ในปีที่ผ่านมา ยังคงเหลืองานที่ยังไม่ได้ส่งมอบ ณ 31 ธันวาคม 2548 ดังนี้

+--------------------------------------------------------+-------------+
| ชื่องาน/ลูกค้า                                             | 31 ธ.ค. 48  |
|                                                        |             |
|                                                        | มูลค่า        |
|                                                        | (ล้านบาท)    |
+--------------------------------------------------------+-------------+
|   ออกแบบ จัดหา และติดตั้งระบบสัญญาณและโทรคมนาคม             | 187.43      |
|   สำหรับโครงการรถไฟรางคู่                                 |             |
+--------------------------------------------------------+-------------+
| (Package ST1)                                          |             |
+--------------------------------------------------------+-------------+
| รวมจำนวนทั้งสิ้น                                           | 187.43      |
+--------------------------------------------------------+-------------+

 ธุรกิจด้านการให้บริการโครงข่ายและให้บริการโทรคมนาคม (Network & Service
Provider)

กลุ่มธุรกิจนี้ประกอบด้วยกลุ่มผู้ให้บริการโครงข่าย เช่น
การให้เช่าโครงข่ายเคเบิ้ลใยแก้วนำแสงใต้น้ำ และกลุ่มผู้ให้บริการโทรคมนาคม เช่น
บริการสื่อสารผ่านดาวเทียม บริการอินเตอร์เนต รวมทั้งบริการโทรศัพท์เคลื่อนที่ผ่านดาวเทียม
โดยมีสัดส่วนรายได้สำหรับปี 2548 เท่ากับ 4,725.7 ล้านบาท หรือคิดเป็นร้อยละ 68.38
ของรายได้รวมของกลุ่มบริษัท ธุรกิจในกลุ่มนี้ประกอบด้วย 6 บริษัท ได้แก่

1. บริษัท จัสมิน ซับมารีน เทเลคอมมิวนิเคชั่นส์ จำกัด

บริษัท จัสมิน ซับมารีน เทเลคอมมิวนิเคชั่นส์ จำกัด มีทุนจดทะเบียนชำระแล้ว 1,550 ล้านบาท
ถือหุ้นโดย บริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100
ของทุนจดทะเบียน และมีสัดส่วนรายได้สำหรับปี 2548 ประมาณร้อยละ 16.63
ของรายได้รวมของกลุ่มบริษัท

 1.1 ลักษณะผลิตภัณฑ์หรือบริการ

บริษัท จัสมิน ซับมารีน เทเลคอมมิวนิเคชั่นส์ จำกัด
เป็นผู้รับสัมปทานโครงการร่วมลงทุนจัดสร้างและให้บริการโครงข่าย เคเบิ้ลใยแก้วนำแสงใต้น้ำแก่
ทีโอที เป็นเวลา 20 ปี ซึ่งจะครบกำหนดอายุสัญญาในปี 2554 มูลค่าการลงทุนโดยประมาณเท่ากับ
4,300 ล้านบาท เพื่อขยายโครงข่ายโทรศัพท์สู่ภาคใต้
และเพื่อสร้างระบบสื่อสัญญาณสำรองในกรณีเกิดเหตุขัดข้องของระบบสื่อสัญญาณภาคพื้นดิน
โดยทีโอทีแบ่งรายได้ที่ได้จากการให้บริการโทรศัพท์ที่เกิดจากการใช้โครงข่ายที่บริษัทจัดสร้างในอัตราร้อยละ
31 ในปีที่ 2 ลดลงจนถึงร้อยละ 13 ในปีที่ 20 ทั้งนี้ บริษัทเปิดให้บริการแก่ทีโอที
โดยบริษัทคาดว่าจะมีรายได้จากการให้บริการโครงข่ายเคเบิ้ลใยแก้วนำแสงใต้น้ำตลอดอายุสัมปทานรวมประมาณ
19,014 ล้านบาท (สรุปรายละเอียดของสัญญาดูได้จากเอกสารแนบ 3)

 1.2 การตลาดและภาวะการแข่งขัน

1) กลยุทธ์ในการแข่งขัน

บริษัทให้บริการแก่ทีโอทีแต่เพียงผู้เดียว
จึงดำเนินกลยุทธ์ทางการตลาดให้ลูกค้าพึงพอใจในการใช้บริการด้วยการรักษาโครงข่ายให้อยู่ในสภาพสมบูรณ์
หรือการให้บริการสนับสนุนทางเทคนิคต่างๆ รวมทั้งการฝึกอบรมให้แก่เจ้าหน้าที่ของทีโอทีด้วย

2) ภาวะการแข่งขัน

ธุรกิจให้บริการโครงข่ายเคเบิ้ลใยแก้วนำแสงใต้น้ำ ถือได้ว่าบริษัท จัสมิน ซับมารีน
เทเลคอมมิวนิเคชั่นส์ จำกัด เป็นผู้ให้บริการรายเดียวที่ดำเนินธุรกิจนี้ เนื่องจากบริษัท จัสมิน
ซับมารีน เทเลคอมมิวนิเคชั่นส์ จำกัด
ได้รับเลือกให้เป็นผู้รับสัมปทานโครงการร่วมลงทุนจัดสร้างและให้บริการจากทีโอทีแต่เพียงผู้เดียว

 1.3 การจัดหาผลิตภัณฑ์หรือบริการ

1) กำลังการผลิต

ตามสัญญาสัมปทานบริษัทจะต้องทำการส่งมอบอุปกรณ์ให้แก่ทีโอที
โดยกำหนดจำนวนวงจรที่ใช้งานได้ในแต่ละปี ซึ่งขณะนี้บริษัทมีช่องสัญญาณที่ส่งมอบให้แก่ทีโอที
ละใช้งานอยู่ทั้งสิ้น 15,360 วงจร

2) ข้อมูลเกี่ยวกับวัตถุดิบ

บริษัทคัดเลือกจัดหาเคเบิ้ลใยแก้วนำแสงใต้น้ำ และระบบอุปกรณ์สื่อสัญญาณ
เพื่อใช้ในการติดตั้งระบบตามที่ได้ออกแบบไว้ โดยมอบหมายให้ Alcatel Submarine Network
Co., Ltd. แห่งประเทศฝรั่งเศส
ซึ่งมีประสบการณ์และความชำนาญสูงในการผลิตอุปกรณ์โทรคมนาคมที่ใช้เทคโนโลยีทันสมัยล่าสุดในปัจจุบันนี้เป็นผู้ให้บริการ
พร้อมกันนี้บริษัทได้สำรองอะไหล่ของอุปกรณ์ในระบบ
ทั้งส่วนของอุปกรณ์สื่อสัญญาณและเคเบิ้ลใยแก้วนำแสงใต้น้ำไว้ในจำนวนที่เพียงพอกับการใช้งานในระยะยาว
ดังนั้นแม้หากมีการเปลี่ยนแปลงผู้จำหน่ายอุปกรณ์ก็ไม่เกิดผลกระทบกับบริษัทแต่อย่างใด

2. บริษัท ไทย ลองดิสแทนส์ เทเลคอมมิวนิเคชั่นส์ จำกัด

บริษัท ไทย ลองดิสแทนส์ เทเลคอมมิวนิเคชั่นส์ จำกัด เป็นบริษัทย่อยของบริษัท จัสมิน ซับมารีน
เทเลคอมมิวนิเคชั่นส์ จำกัด มีทุนจดทะเบียน 309 ล้านบาท โดยบริษัท จัสมิน ซับมารีน
เทเลคอมมิวนิเคชั่นส์ จำกัด ถือหุ้นในอัตราส่วนร้อยละ 90 ของทุนจดทะเบียน
และมีสัดส่วนรายได้สำหรับปี 2548 ประมาณร้อยละ 5.43 ของรายได้รวมของกลุ่มบริษัท

บริษัท ไทย ลองดิสแทนส์ เทเลคอมมิวนิเคชั่นส์ จำกัด
เป็นผู้ได้รับสัมปทานส่วนงานขยายโครงข่ายเคเบิ้ลใยแก้วนำแสงใต้น้ำในฝั่งทะเลด้านตะวันตกหรือทะเลอันดามัน
รวมถึงการวางเคเบิ้ลใยแก้วนำแสงใต้น้ำเชื่อมโยงกับประเทศที่มีชายแดนติดกับประเทศไทย
และเชื่อมต่อกับระบบทางฝั่งทะเลตะวันออกด้วย
โดยมีลักษณะการผลิตและการใช้วัตถุดิบเช่นเดียวกับบริษัท จัสมิน ซับมารีน เทเลคอมมิวนิเคชั่นส์
จำกัด และมีส่วนแบ่งรายได้ที่บริษัทจะได้รับจากทีโอที
ซึ่งกำหนดไว้เป็นร้อยละของรายได้ตามอัตราส่วนโดยเริ่มจากร้อยละ 26.0 ต่อปี ในปีที่ 1
ลดลงเหลือร้อยละ 12.5 ต่อปี ในปีที่ 15 (ปี 2554)
โดยบริษัทคาดจะมีรายได้จากการให้บริการโครงข่ายเคเบิ้ลใยแก้นำแสงใต้น้ำตลอดอายุสัมปทานรวมประมาณ
7,138 ล้านบาท ตลอดระยะเวลาสัมปทาน 15 ปี (สรุปรายละเอียดของสัญญาดูได้จากเอกสารแนบ
3)

3. บริษัท อคิวเมนท์ จำกัด

บริษัท อคิวเมนท์ จำกัด มีทุนจดทะเบียนชำระแล้ว 760 ล้านบาท ถือหุ้นโดย บริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2548 ประมาณร้อยละ 34.80 ของรายได้รวมของกลุ่มบริษัท

 3.1 ลักษณะผลิตภัณฑ์หรือบริการ

3.1.1 บริการสื่อสารโทรคมนาคมผ่านดาวเทียม

บริษัทดำเนินธุรกิจเกี่ยวกับการสื่อสารโทรคมนาคมผ่านดาวเทียม 4 โครงการ
ตามสัญญาสัมปทานที่ได้รับจากทีโอที คือ

1) โครงการสัญญาร่วมลงทุนจัดตั้งระบบสื่อสารภายในประเทศด้วยดาวเทียม (TDMA)

บริษัทเป็นผู้ลงทุนและดำเนินการตามสัญญาร่วมลงทุนจัดตั้งระบบสื่อสารภายในประเทศด้วยดาวเทียม
(สรุปรายละเอียดของสัญญาดูได้จากเอกสารแนบ 3)
โดยจัดหาและติดตั้งเครื่องมืออุปกรณ์ระบบสื่อสารดาวเทียมเพื่อเชื่อมโยงชุมสายหลัก 10
แห่งทั่วประเทศ ทั้งนี้ ทีโอทีจะชำระค่าบริการให้แก่บริษัทในอัตราวงจรละ 18,800 บาทต่อเดือน
ตลอดอายุสัมปทาน 15 ปี ตั้งแต่ปี 2533-2548
ดังนั้นรายรับของบริษัทในส่วนนี้จะเป็นจำนวนคงที่เท่ากับประมาณ 243.6 ล้านบาทต่อปี หรือ 3,654
ล้านบาทตลอดอายุสัมปทาน

2) โครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม (ISBN)

บริษัทเป็นผู้ลงทุนในการจัดหาและติดตั้งอุปกรณ์
รวมทั้งเป็นผู้ดำเนินการในการให้บริการสื่อสารข้อมูลและเสียงผ่านดาวเทียมเป็นระยะเวลา 15 ปี
ตั้งแต่ปี 2534-2549 (สรุปรายละเอียดของสัญญาดูได้จากเอกสารแนบ 3)
โดยทีโอทีจะแบ่งรายได้ที่ได้รับจากการให้บริการให้กับบริษัทเป็นรายเดือน
ซึ่งมีอัตราส่วนแบ่งคิดเป็นร้อยละของรายได้ต่อเดือน ดังนี้

+-----------------------------+----------------------------------------+
| ในแต่ละเดือน                  | ส่วนแบ่งที่บริษัทจะได้รับ                      |
|                             |                                        |
| ของปีที่                       | (ร้อยละของรายได้ทั้งหมดต่อเดือน)             |
+-----------------------------+----------------------------------------+
| 1 - 5                       | 83.0                                   |
+-----------------------------+----------------------------------------+
| 6 - 10                      | 80.0                                   |
+-----------------------------+----------------------------------------+
| 11 - 15                     | 75.0                                   |
+-----------------------------+----------------------------------------+

3)
โครงการสัญญาเช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม

บริษัทเป็นผู้ลงทุนติดตั้งและให้เช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม
โดยมีเป้าหมายที่จะขยายบริการโทรศัพท์เพิ่มเติมเพื่อให้ครอบคลุมทุกตำบลทั่วประเทศ
ซึ่งเริ่มเปิดให้บริการตั้งแต่ปี 2537 โดยบริษัทได้มีการขยายสถานีลูกข่ายเรื่อยมารวม 3 ระยะ
จนปัจจุบันบริษัทมีสถานีลูกข่ายโครงการโทรศัพท์สาธารณะให้เช่ารวมประมาณ 4,500 สถานี
เพื่อให้บริการโทรศัพท์สาธารณะแก่หมู่บ้านต่างๆ ทั่วประเทศประมาณ 6,000 หมู่บ้านๆ ละ 2
เลขหมาย โดยบริษัทมีสัญญาการเช่าบริการ 3 ระยะ ซึ่งครบกำหนดพร้อมกันคือวันที่ 5 มิถุนายน
2549 (สรุปรายละเอียดของสัญญาดูได้จากเอกสารแนบ 3) และมีรายได้ที่เกิดขึ้นดังนี้

สัญญาระยะที่ 1 รายได้ตลอดอายุโครงการประมาณ 1,517 ล้านบาท

สัญญาขยายระยะที่ 2 รายได้จากการติดตั้งอุปกรณ์ 31.4 ล้านบาท
และรายได้ค่าเช่าใช้บริการและค่าเช่าใช้อุปกรณ์ประมาณปีละ 420 ล้านบาท

สัญญาขยายระยะที่ 3 รายได้จากการติดตั้งอุปกรณ์ 68.8 ล้านบาท
และรายได้ค่าเช่าบริการและค่าเช่าใช้อุปกรณ์ประมาณปีละ 840 ล้านบาท

4) บริการสื่อสารผ่านดาวเทียม iPSTAR

บริษัทได้เริ่มทำตลาดบริการสื่อสารผ่านดาวเทียม iPSTAR ภายใต้ชื่อ StarConnext
เมื่อเดือนสิงหาคม 2548 ซึ่งได้รับผลตอบรับเป็นอย่างดีจากกลุ่มธุรกิจและหน่วยงานราชการ
โดยในปี 2549 บริษัทมีแผนขยายตลาดไปยังกลุ่มธุรกิจขนาดเล็ก, โรงเรียน, โรงพยาบาล
และกลุ่มบุคคลทั่วไปให้มากยิ่งขึ้น

3.1.2 บริการเครือข่ายอินเตอร์เนตแบบไร้สาย (WiFi)

บริษัทได้เริ่มให้บริการเครือข่ายอินเตอร์เนตไร้สาย (WiFi) ภายใต้บริการที่เรียกว่า
“CyberPoint” เมื่อเดือนมกราคม 2547 เพื่อเป็นการส่งเสริมให้ประชาชนทั่วไป
ได้มีโอกาสในการพัฒนาความรู้
ได้อย่างสะดวกและคล่องตัวผ่านทางเครือข่ายอินเตอร์เนตแบบไร้สาย
ซึ่งกำลังเป็นที่นิยมมากขึ้นทุกขณะ โดยบริษัทเป็นผู้ลงทุนและติดตั้งอุปกรณ์
พร้อมทั้งเชื่อมโยงเครือข่ายอินเตอร์เนตความเร็วสูง ตามสถานบริการชุมชนต่างๆ
ที่มีศักยภาพในการให้บริการ ได้แก่ โรงแรม อพาร์ทเมนท์ และร้านอาหาร เป็นต้น โดยในปี 2548
มีจุดให้บริการทั้งสิ้นกว่า 300 จุดบริการ (Hot Spots) ตามโรงแรมและสถานที่ท่องเที่ยวสำคัญ
เช่น เชียงใหม่, ภูเก็ต, สมุย, กระบี่ และพังงา เป็นต้น

3.1.3 โครงการสร้างและติดตั้งระบบผลิตไฟฟ้าด้วยเซลล์แสงอาทิตย์ (Solar Home System)
สำหรับครัวเรือนชนบทห่างไกล

ด้วยบริษัทมีความพร้อมทั้งด้านแหล่งทุนและบุคคลากรที่มีความชำนาญ
ในการติดตั้งระบบผลิตไฟฟ้าด้วยเซลล์แสงอาทิตย์
จึงได้รับจ้างก่อสร้างพร้อมติดตั้งระบบผลิตไฟฟ้าด้วยเซลล์แสงอาทิตย์ (Solar Home System)
พื้นที่การไฟฟ้าส่วนภูมิภาคเขต 1 (ภาคเหนือ) จังหวัดเชียงใหม่
เพื่อติดตั้งระบบผลิตไฟฟ้าด้วยเซลล์แสงอาทิตย์ให้กับครัวเรือนชนบทห่างไกลจำนวน 32,663
ครัวเรือน ใน 6 จังหวัด ได้แก่ จังหวัด เชียงใหม่ เชียงราย แม่ฮ่องสอน ลำพูน พะเยา
และลำปาง ในระยะเวลา 1 ปี มูลค่าโครงการ 814,000,000.- บาท
โดยได้ทำการติดตั้งเรียบร้อยครบตามสัญญาแล้ว และจะทำการส่งมอบงานทั้งหมดในต้นปี 2549

3.1.4 โครงการบำรุงรักษาอุปกรณ์ภายในสถานีฐาน

บริษัทได้ให้บริการบำรุงรักษาอุปกรณ์ภายในสถานีฐาน (Preventive and Corrective
Maintenance) ในเขตกรุงเทพมหานครและปริมณฑล โซนอาคารชินวัตรทาวเวอร์ 2 จำนวน 723
สถานี ของ บมจ. แอดวานซ์ อินโฟร์ เซอร์วิส เพื่อบำรุงรักษาให้อุปกรณ์ต่างๆ
ที่เปิดให้บริการไม่เกิดปัญหา มีการรบกวนการให้บริการแก่ผู้ใช้บริการน้อยที่สุด
ทำให้อุปกรณ์มีประสิทธิภาพ และอายุการใช้งานนาน
และทำการแก้ไขอุปกรณ์หากเกิดความเสียหายหรือทำงานผิดพลาดให้เป็นปกติโดยเร็วที่สุด
โดยปัจจุบันได้มีการขยายระยะเวลาการให้บริการออกไปอีก 2 ปี คือตั้งแต่ 1 กรกฏาคม 2548 ถึง
30 มิถุนายน 2550 และคาดว่าจะมีการขยายระยะเวลาออกไปอีก

 3.2 การตลาดและภาวะการแข่งขัน

1) กลยุทธ์ในการแข่งขัน

ในด้านคุณภาพของระบบและอุปกรณ์ที่ติดตั้งให้กับลูกค้า
บริษัทจะเลือกใช้ระบบอุปกรณ์รวมทั้งซอฟต์แวร์ที่มีคุณภาพสูงมีชื่อเสียงเป็นที่ยอมรับทั่วโลก
และมีขีดความสามารถสูง ในส่วนการบริการหลังการขาย
บริษัทมีบุคลากรและวิศวกรที่เชี่ยวชาญประจำอยู่ที่ศูนย์บริการ 18 แห่งทั่วประเทศ
ทำให้บริษัทสามารถให้บริการแก่ลูกค้าได้อย่างทั่วถึงและรวดเร็ว ทั้งนี้
บริษัทได้ปรับปรุงสมรรถนะในการให้บริการซึ่งสามารถเพิ่มขีดความสามารถในการให้บริการได้โดยการปรับปรุงและพัฒนาด้านซอฟต์แวร์
ทำให้บริษัทมีเทคโนโลยีที่ทันสมัยอยู่เสมอโดยไม่ต้องมีการเปลี่ยนอุปกรณ์คอมพิวเตอร์
ทำให้ต้นทุนในการพัฒนาบริการของบริษัทอยู่ในระดับที่ต่ำกว่าคู่แข่ง
รวมทั้งบริษัทได้มีการฝึกอบรมในด้านเทคโนโลยีดาวเทียมให้แก่ลูกค้า
ซึ่งจะส่งผลให้ลูกค้ามีความรู้ความเข้าใจ
และสามารถใช้งานอุปกรณ์ได้อย่างถูกต้องและมีประสิทธิภาพมากยิ่งขึ้น

ปัจจุบันการให้บริการสื่อสัญญาณเสียง (Voice)
บริษัทได้เน้นการเพิ่มประสิทธิภาพและความสะดวกสบายในการใช้งานระบบโทรศัพท์ผ่านดาวเทียมเพื่อให้เกิดประโยชน์สูงสุดในการใช้งาน
และสามารถแข่งขันได้กับผู้ให้บริการโทรศัพท์เคลื่อนที่ในเขตพื้นที่ห่างไกล
นอกจากนี้บริษัทยังได้พัฒนาการให้บริการในระบบสื่อสารเพื่อบริการธุรกิจผ่านดาวเทียม (ISBN)
อย่างต่อเนื่องโดยทีมวิศวกร เพื่อนำเอาจุดเด่นของระบบสื่อสารผ่านดาวเทียมที่เหนือกว่าบริการอื่นๆ
และเทคโนโลยีของระบบสื่อสารผ่านดาวเทียมที่มีการพัฒนาอย่างต่อเนื่อง
มาผสมผสานกันเพื่อให้เกิดบริการใหม่ๆ
สำหรับตอบสนองความต้องการของลูกค้าในแต่ละกลุ่มที่มีความหลากหลาย

2) การจำหน่ายและช่องทางการจำหน่าย

บริษัทใช้วิธีขายตรง (Direct Marketing) ให้กับลูกค้า โดยทีมงานวิศวกรฝ่ายขายของบริษัท
เนื่องจากเป็นธุรกิจซึ่งต้องใช้ความรู้ความเชี่ยวชาญพิเศษเฉพาะด้านในการให้คำปรึกษาแนะนำแก่ลูกค้า
นอกจากนี้บริษัทยังเพิ่มช่องทางการจำหน่ายและให้บริการผ่านทีโอที และกลุ่มบริษัทคู่ค้ารายใหญ่
(Strategic Business Alliance)

ในส่วนของบริการ WiFi เป็นการดำเนินธุรกิจร่วมกันระหว่างบริษัทกับเจ้าของสถานที่บริการ
โดยบริษัทเป็นผู้ลงทุนอุปกรณ์และติดตั้งพร้อมเชื่อมโยงเครือข่ายอินเตอร์เนต
เจ้าของสถานที่เป็นผู้จัดหาพื้นที่ในการติดตั้งอุปกรณ์และขายบัตรสำหรับใช้บริการ (Prepaid
Ticket) ให้กับลูกค้า บริษัทจะแบ่งรายได้จากการขายบัตรให้กับเจ้าของสถานที่

3) ภาวะการแข่งขัน

1. บริการด้านโครงข่ายสื่อสารภายในประเทศด้วยดาวเทียม (TDMA) :
บริษัทเป็นผู้ให้บริการรายเดียวที่ได้รับสัมปทานจากทีโอที
ในลักษณะการเช่าบริการวงจรสื่อสารตามสัญญา

2. บริการสื่อสารเพื่อบริการธุรกิจผ่านดาวเทียม (ISBN) :
มีการแข่งขันค่อนข้างรุนแรงโดยเฉพาะอย่างยิ่งในด้านราคา
จากคู่แข่งในประเภทธุรกิจเดียวกันซึ่งมีอยู่ทั้งสิ้น 2 ราย ได้แก่ กสท และบริษัท สามารถ เทเลคอม
จำกัด สำหรับธุรกิจประเภทนี้เมื่อพิจารณาถึงศักยภาพในการแข่งขันจะพบว่า กสท
จะมีศักยภาพในการแข่งขันที่สูงกว่าทั้งทางด้านเงินทุน
มีการให้บริการที่หลากหลายครบวงจรและสามารถตอบสนองความต้องการของลูกค้าได้มากกว่า
ส่วนคู่แข่งขันอีกรายมีศักยภาพอยู่ในระดับที่ใกล้เคียงกันกับบริษัท

3. บริการด้านสถานีลูกข่ายโครงการโทรศัพท์สาธารณะทางไกลชนบทด้วยดาวเทียม :
บริษัทได้รับสัมปทานจาก ทีโอทีในลักษณะการเช่าบริการสถานีลูกข่ายตามสัญญาเพียงรายเดียว

4. บริการเครือข่ายอินเตอร์เนตแบบไร้สาย (WiFi) : มีการแข่งขันค่อนข้างรุนแรง
(โดยมีผู้ให้บริการรายใหญ่และรายเล็กเป็นจำนวนมาก) แต่บริษัทมีข้อได้เปรียบที่มีบริษัท จัสมิน
อินเตอร์เนต จำกัด ซึ่งเป็นบริษัทในเครือเช่นกัน เป็นผู้สนับสนุนเครือข่ายอินเตอร์เนต
นอกจากนี้บริษัทยังมีศูนย์บริการอยู่ถึง 18 แห่ง กระจายอยู่ทั่วประเทศ

 3.3 การจัดหาผลิตภัณฑ์หรือบริการ

1) กำลังการผลิตและปริมาณการผลิตจริง

โครงการสื่อสารภายในประเทศด้วยดาวเทียม (TDMA)
เพื่อเชื่อมโยงชุมสายโทรศัพท์มีกำลังการผลิต รวมทั้งสิ้น 1,080 วงจร และสามารถขยายได้สูงสุด
1,800 วงจร

ส่วนโครงการสื่อสารเพื่อบริการธุรกิจผ่านดาวเทียม (ISBN) นั้น
กำลังการผลิตขึ้นอยู่กับตัวแปรสำคัญ 2 ลักษณะ คือ จำนวนช่องสัญญาณดาวเทียม
และปริมาณการใช้ช่องสัญญาณดาวเทียม

1. จำนวนช่องสัญญาณดาวเทียม

ปัจจุบันบริษัทเช่าช่องสัญญาณดาวเทียม จำนวน 2.25 ทรานสปอนเดอร์ จากดาวเทียมไทยคม ของ
บริษัท ชิน แซทเทลไลท์ จำกัด (มหาชน)

2. ปริมาณการใช้ช่องสัญญาณดาวเทียม

มีตัวแปรหลัก 3 ชนิด บางชนิดแปรผันตลอดเวลา ได้แก่

 ประเภทของระบบบริการ เนื่องจากบริการ ISBN ระบบ SCPC
บริษัทต้องจัดสรรช่องความถี่ในการส่งสัญญาณให้กับลูกค้าแต่ละรายแยกต่างหากจากกัน
ดังนั้นหากมีลูกค้าที่ใช้บริการ ISBN ระบบ SCPC มาก ช่องสัญญาณดาวเทียมที่เช่าไว้ก็จะเต็มเร็วขึ้น
ในทางกลับกัน หากมีลูกค้าที่เลือกใช้บริการ ISBN ระบบ TDMA มาก
การใช้ช่องสัญญาณดาวเทียมสามารถทำได้อย่างมีประสิทธิภาพมากกว่าเพราะใช้งานร่วมกัน
อัตราการใช้ช่องสัญญาณดาวเทียมจึงขึ้นกับประเภทของระบบบริการที่ลูกค้าแต่ละรายเลือกใช้

 ปริมาณของข้อมูลและอัตราความเร็วในการส่งข้อมูล
เป็นตัวแปรที่แปรผันไปตามลักษณะงานและการส่งข้อมูลของลูกค้า
ปริมาณและอัตราความเร็วในการส่งข้อมูลนี้จะใช้คำนวณอัตราการส่งข้อมูลขาออก (Outbound
Traffic Rate หรือ Outlink)
ซึ่งเป็นตัวกำหนดปริมาณการใช้ช่องสัญญาณดาวเทียมที่สำคัญปัจจัยหนึ่ง

 อุปกรณ์จานสายอากาศ ได้แก่ ขนาดของจานสายอากาศ
รวมถึงขนาดของอุปกรณ์ขยายกำลังของสัญญาณ (Power Amplifier) ที่ติดตั้ง ณ
สถานีโทรคมนาคมดาวเทียมศูนย์กลาง (Hub) และสถานีดาวเทียมลูกข่าย

สำหรับบริการ WiFi ในปี 2548 บริษัทได้ให้บริการตามสถานที่ชุมชนต่างๆ กว่า 300 Hot Spots
โดยในแต่ละจุดบริการ ลูกค้าสามารถใช้อินเตอร์เนตแบบไร้สายความเร็วสูงในรัศมี 50
ตารางเมตร และสามารถรองรับลูกค้าในเวลาเดียวกันได้ถึง 100 ราย

2) ข้อมูลเกี่ยวกับวัตถุดิบ

บริษัทเลือกใช้อุปกรณ์ระบบสื่อสารดาวเทียมของบริษัท ฮิวจ์ เนทเวิร์ค ซิสเต็ม จำกัด
แห่งสหรัฐอเมริกา
ซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียมและมีส่วนแบ่งตลาดกว่า 70%
ทั่วโลก ส่วนอุปกรณ์ขาตั้ง (mounting) บริษัทซื้อจากผู้ผลิตหลายรายภายในประเทศ ทั้งนี้
ปัจจุบันในส่วนของอุปกรณ์ระบบสื่อสารภายในประเทศด้วยดาวเทียม (TDMA)
บริษัทได้หันมาสั่งซื้อและจ้างผลิตชิ้นส่วนจากผู้ผลิตในประเทศทดแทนการสั่งซื้ออุปกรณ์และชิ้นส่วนจากผู้ผลิตในต่างประเทศ
เพื่อลดต้นทุนและระยะเวลาในการซ่อมบำรุง นอกจากนี้
บริษัทยังได้พัฒนาขีดความสามารถในการซ่อมอุปกรณ์ของระบบสื่อสารเพื่อบริการธุรกิจผ่านดาวเทียม
(ISBN) ซึ่งขณะนี้บริษัทสามารถซ่อมได้เองมากกว่า 80%
ของอุปกรณ์เสียทั้งหมดในโครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม
(ISBN)

สำหรับช่องสัญญาณดาวเทียมนั้น ปัจจุบันบริษัทเช่าช่องสัญญาณดาวเทียมจำนวน 2.25
ทรานสปอนเดอร์จากดาวเทียมไทยคมของบริษัท ชิน แซทเทลไลท์ จำกัด (มหาชน)

ในส่วนของบริการ WiFi บริษัทเลือกใช้อุปกณ์ที่มีคุณภาพได้มาตรฐานไม่ว่าจะเป็นอุปกรณ์ Gateway,
Router, Access Point เป็นต้น สำหรับเครือข่ายอินเตอร์เนต
บริษัทได้ใช้บริการของบริษัทจัสมิน อินเตอร์เนต จำกัด
ซึ่งเป็นผู้นำในการให้บริการอินเตอร์เนตรายหนึ่งที่มีความพร้อมทั้งเทคโนโลยี
และบุคคลากรในการดูแลเครือข่าย

4. บริษัท สมาร์ท ไฮเวย์ จำกัด

บริษัท สมาร์ท ไฮเวย์ จำกัด เป็นบริษัทย่อยของบริษัท อคิวเมนท์ จำกัด มีทุนจดทะเบียน 15.5
ล้านบาท เป็นบริษัทร่วมทุนระหว่างบริษัท อคิวเมนท์ จำกัด และ กสท โดยบริษัท อคิวเมนท์ จำกัด
ถือหุ้นในบริษัทดังกล่าวในอัตราส่วนร้อยละ 67.40 ของทุนจดทะเบียน และมีสัดส่วนรายได้สำหรับปี
2548 ประมาณร้อยละ 1.80 ของรายได้รวมของกลุ่มบริษัท

 4.1 ลักษณะผลิตภัณฑ์หรือบริการ

บริษัท สมาร์ท ไฮเวย์ จำกัด ดำเนินกิจการให้เช่าวงจรสื่อสัญญาณความเร็วสูงภายในประเทศ
โดยได้รับใบอนุญาตในการดำเนินการจาก กสท ในปัจจุบันบริการของบริษัทเป็นการให้เช่าวงจร
Digital Leased Circuit ผ่านเครือข่ายเส้นใยแก้วนำแสง
โดยทางบริษัทเช่าใช้วงจรเชื่อมโยงจาก กสท ในหลายเส้นทางทั่วประเทศ และนำมาใช้เป็นวงจร
Backbone เพื่อเชื่อมโยงเข้ากับโครงข่ายกระจายในท้องถิ่นที่ทางบริษัท
ดำเนินการติดตั้งไปยังบ้านผู้เช่า

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังติดตั้งและให้เช่าอุปกรณ์ปลายทางแก่ผู้เช่าด้วย
ซึ่งทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย (Total Solution)

 4.2 การตลาดและภาวะการแข่งขัน

1) กลยุทธ์ในการแข่งขัน

บริษัท สมาร์ท ไฮเวย์ จำกัด เน้นการพัฒนาบริการให้ลูกค้าประทับใจมากที่สุด
โดยพยายามรักษาฐานลูกค้าเก่า
จึงได้จัดตั้งศูนย์รับแจ้งเหตุขัดข้องเพื่อให้ลูกค้าสามารถติดต่อเข้ามาได้ตลอด 24
ชั่วโมงโดยไม่มีวันหยุด ซึ่งจะเป็นศูนย์ที่แก้ไขปัญหาเบื้องต้นให้กับลูกค้า
ตลอดจนเป็นศูนย์ที่จะติดต่อกับหน่วยงานซ่อมบำรุงที่มีอยู่ทั่วประเทศในการเข้าไปดำเนินการแก้ไขปัญหาที่ชุมสายหรือที่บ้านผู้เช่า
นอกจากนี้ยังมีการจัดทำ Retention Program ให้กับลูกค้า เช่น
มีส่วนลดค่าเช่ารายเดือนให้สำหรับลูกค้าเก่าที่ต่อสัญญา หรือไม่คิดค่าติดตั้ง
สำหรับลูกค้าเก่าที่ต้องการเช่าวงจรใหม่เพิ่ม หรือ up speed วงจรเดิม
มีการจัดโปรแกรมท่องเที่ยวให้ฟรี จัด Golf Open มีของขวัญให้ในเทศกาลสำคัญต่างๆ
หรือวันคล้ายวันเกิดให้กับลูกค้า

สำหรับกลุ่มลูกค้าใหม่จะให้ทดลองใช้วงจรฟรีในช่วงระยะเวลาหนึ่ง
เพื่อสร้างความมั่นใจให้กับลูกค้าใหม่ที่ยังไม่เคยใช้บริการของบริษัท
หรือลูกค้าใหม่ที่มีการเช่าใช้วงจรเช่าบางส่วนจาก operator รายอื่นๆ
และมีปัญหาในการใช้บริการ หรือหมดสัญญาใช้บริการ
ทางบริษัทจะพยายามชักจูงให้มาใช้บริการวงจรเช่าจากทางบริษัท โดยไม่คิดค่าติดตั้ง
และมีส่วนลดค่าเช่ารายเดือนให้ในลักษณะเป็น volume discount

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังมีการให้บริการในการติดตั้งและให้เช่าอุปกรณ์ปลายทางแก่ผู้เช่าด้วย
ซึ่งจะทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย

2) ลักษณะลูกค้าเป้าหมาย

ปัจจุบันของบริษัทส่วนใหญ่จะเป็น ธนาคารพาณิชย์ สถาบันการเงิน บริษัทประกันภัย
ผู้ให้บริการอินเตอร์เนต โรงงานอุตสาหกรรม รวมทั้งกลุ่มธุรกิจขนาดเล็กรายย่อยทั่วไป

3) การจำหน่ายและช่องทางการจำหน่าย

บริษัทได้เน้นการขายบริการวงจรเช่าให้กับกลุ่มลูกค้าองค์กร (Corporate Customers)
โดยส่งทีมงานขายและทีมงานวิศวกรเข้าไปติดต่อและให้คำปรึกษาโดยตรงเกี่ยวกับบริการ ทั้งนี้
บริษัทมีฐานลูกค้าจำนวนหนึ่งอยู่แล้ว ซึ่งเป็นกลุ่มลูกค้าของบริษัท อคิวเมนท์ จำกัด และลูกค้าอื่นๆ
ของบริษัทอื่นในเครือ นอกจากนี้
บริษัทยังได้ร่วมมือกับตัวแทนจำหน่ายอุปกรณ์ปลายทางหลายรายในการช่วยขายสินค้าและบริการแก่กันและกัน

4) ภาวะการแข่งขัน

ธุรกิจบริการวงจรเช่าเป็นธุรกิจที่มีคู่แข่งในตลาดหลายราย ทั้งหน่วยงานรัฐวิสาหกิจและบริษัทเอกชน
แต่บริษัทมีอัตราค่าบริการที่อ้างอิงอยู่กับ กสท ซึ่งเป็นอัตราที่ลูกค้าในตลาดยอมรับ นอกจากนี้
บริษัทยังมีจุดแข็งในการแข่งขัน คือ มีบริการที่พร้อมและมีคุณภาพของวงจรเช่าที่ดี
ตลอดจนการให้บริการเสริมอื่นๆ แก่ลูกค้า
เช่นการจัดทำรายงานคุณภาพวงจรเช่ารายเดือนแก่ลูกค้าทุกราย
และการจัดฝึกอบรมให้ความรู้ด้านวงจรเช่า
และเครือข่ายการสื่อสารข้อมูลให้แก่ลูกค้าโดยไม่คิดค่าใช้จ่าย เป็นต้น

 4.3 การจัดหาผลิตภัณฑ์หรือบริการ

เครือข่ายสื่อสัญญาณภายในประเทศที่ให้บริการอยู่นี้เป็นเครือข่ายที่สามารถขยายขนาดได้ตามปริมาณอุปสงค์ของลูกค้า
โดยบริษัทเช่าใช้วงจรเชื่อมโยงที่ผ่านเส้นใยแก้วนำแสงของ กสท
และเลือกใช้อุปกรณ์มัลติเพล็กเซอร์ (Multiplexer) ของบริษัท ลูเซนท์ เทคโนโลยี อิงค์
ซึ่งเป็นอุปกรณ์ที่มีคุณภาพและหลายหน่วยงานในประเทศไทยเลือกใช้

5. บริษัท เอเซียส รีเยนแนล เซอร์วิส จำกัด

บริษัท เอเซียส รีเยนแนล เซอร์วิส จำกัด เป็นบริษัทย่อยของบริษัท เอเซียส (ประเทศไทย)
จำกัด (เป็นบริษัทย่อยของ JIOC) ปัจจุบันบริษัท เอเซียส รีเยนแนล เซอร์วิส จำกัด
มีทุนจดทะเบียน 1,020 ล้านบาท โดยบริษัท เอเซียส (ประเทศไทย) จำกัด
ถือหุ้นในอัตราส่วนร้อยละ 98.04 และมีสัดส่วนรายได้สำหรับปี 2548 ประมาณร้อยละ 3.92
ของรายได้รวมของกลุ่มบริษัท

บริษัท เอเซียส รีเยนแนล เซอร์วิส จำกัด
เป็นผู้ลงทุนก่อสร้างสถานีภาคพื้นดินสำหรับโครงการโทรศัพท์ผ่านดาวเทียม เอเซียส
และได้รับสิทธิเป็นผู้ให้บริการระบบโทรศัพท์ผ่านดาวเทียมสำหรับภูมิภาคเอเซียในฐานะเป็น
National Service Provider จากบริษัท เอเซียส อินเตอร์เนชั่นแนล จำกัด (AIL)
ซึ่งเป็นบริษัทผู้ดำเนินการโครงข่ายดาวเทียมของเอเซียสและบริษัทที่เกี่ยวข้องกับบริษัท
ภายใต้โครงการ “เอเซียส” (ACeS : Asia Cellular Satellite)
แต่เพียงผู้เดียวในประเทศไทย และเริ่มเปิดให้บริการในปี 2544
โดยบริษัทมีรายได้หลักจากการจำหน่ายเครื่องลูกข่ายและจากค่าบริการการใช้โทรศัพท์จากลูกค้าโดยตรง
โดยในส่วนค่าใช้จ่ายหลักเป็นค่า Airtime ในการใช้บริการสื่อสัญญาณดาวเทียมให้แก่ AIL
สำหรับประสิทธิภาพของโครงข่ายดาวเทียมของเอเซียสนั้นสามารถรับส่งสัญญาณได้ทุกพื้นที่ ทุกเวลา
ไม่ว่าจะเป็นพื้นที่ป่า หรือกลางทะเล ครอบคลุมพื้นที่ 24 ประเทศในทวีปเอเซีย
และถูกออกแบบมาเพื่อเป็นระบบสื่อสารที่รองรับพื้นที่นอกเครือข่ายภาคพื้นดินอื่นๆ
โดยเฉพาะกลุ่มลูกค้าเป้าหมายหลักได้แก่เรือประมง เรือขนส่งทางทะเล
พื้นที่ซึ่งมีประชากรไม่หนาแน่นไม่คุ้มค่ากับการลงทุนเครือข่ายโทรคมนาคมอื่นๆ
ตลอดจนในประเทศที่ยังขาดแคลนระบบโทรคมนาคม เช่น ประเทศเพื่อนบ้านในกลุ่มอินโดจีน
รวมทั้งกลุ่มลูกค้าในหน่วยราชการและองค์กรการกุศลต่างๆ
สำหรับใช้เป็นอุปกรณ์สื่อสารสำรองในกรณีที่ระบบการสื่อสารภาคพื้นดินถูกตัดขาด เช่น
กรณีคลื่นยักษ์สึนามิพัดถล่มภาคใต้ เป็นต้น ปัจจุบันให้บริการทั้งในรูปแบบโทรศัพท์ผ่านดาวเทียม
โดยใช้ตัวเครื่องลูกข่ายขนาดเล็ก สามารถพกพาได้ เป็นระบบดูอัลโหมด (Dual Mode)
ที่ใช้งานได้ทั้งระบบผ่านดาวเทียม ระบบ GSM 900 และบริการโทรศัพท์บ้านผ่านดาวเทียม
“เอเซียส คอนแทคซ์” (ACeS Contax)
ซึ่งเป็นโทรศัพท์ผ่านดาวเทียมชนิดติดตั้งอยู่กับที่สำหรับที่อยู่อาศัยหรือสถานที่ประกอบการในพื้นที่ห่างไกล
ในปัจจุบันบริการเอเซียสถือเป็น
“บริการโทรศัพท์เคลื่อนที่ผ่านดาวเทียมที่มีค่าเครื่องลูกข่ายและค่าใช้บริการถูกที่สุดในโลก”
ให้บริการทั้งในแบบพรีเพดและจดทะเบียนให้ลูกค้าสามารถเลือกใช้ได้ตามความเหมาะสม

6. บริษัท จัสมิน อินเตอร์เนต จำกัด

บริษัท จัสมิน อินเตอร์เนต จำกัด มีทุนจดทะเบียนชำระแล้ว 15 ล้านบาท ถือหุ้นโดย บริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 65 ของทุนจดทะเบียน ส่วนที่เหลือถือหุ้นโดย
กสท บริษัทดำเนินธุรกิจเกี่ยวกับการให้บริการด้านอินเตอร์เนต (Internet)
ภายใต้สัญญาสัมปทานที่ได้รับจากการสื่อสารแห่งประเทศไทย
(สรุปรายละเอียดของสัญญาดูจากเอกสารแนบ 3) ภายใต้ชื่อบริการว่า (Ji-NET)
บริษัทมีสัดส่วนรายได้สำหรับปี 2548 ประมาณร้อยละ 5.81 ของรายได้รวมของกลุ่มบริษัท

6.1 ลักษณะผลิตภัณฑ์หรือบริการ

บริการหลักๆ ของบริษัทสามารถแบ่งออกได้ดังนี้

1) บริการเชื่อมต่ออินเตอร์เนตสำหรับลูกค้าองค์กร (Corporate Internet Access
Services) ประกอบด้วย

 การเชื่อมต่ออินเตอร์เนตความเร็วสูงผ่านคู่สายเช่า (Leased Line) ความเร็วตั้งแต่ 64
Kbps. ถึง 100 Mbps.

 การเชื่อมต่ออินเตอร์เนตผ่านคู่สาย ISDN
เป็นการใช้งานอินเตอร์เนตโดยการโทรผ่านคู่สายดิจิตอลความเร็วสูง
สามารถเลือกใช้งานได้ระหว่างความเร็ว 64 Kbps. และ 128 Kbps. ต่อคู่สาย

 การเชื่อมต่ออินเตอร์เนตความเร็วสูงผ่านเครือข่าย ADSL
ซึ่งเป็นเทคโนโลยีเชื่อมต่ออินเตอร์เนตความเร็วสูงผ่านคู่สายโทรศัพท์ธรรมดา
สามารถใช้งานได้ความเร็วตั้งแต่ 128 Kbps. ถึง 8 Mbps.

2) บริการเชื่อมต่ออินเตอร์เนตสำหรับลูกค้าบุคคล (Consumer Internet Access Services)
ประกอบด้วย

 การเชื่อมต่ออินเตอร์เนตผ่านคู่สายโทรศัพท์อนาล็อก (Analog Dialup Access)
เป็นการใช้งานที่มีผู้ใช้งานมากที่สุด
เป็นการเชื่อมต่ออินเตอร์เนตผ่านคู่สายโทรศัพท์ธรรมดาความเร็วในการใช้งาน 56 Kbps.
ในการให้บริการจะมีการจัดจำหน่ายทั้งในรูปแบบของ Internet Package
และประเภทสมัครเป็นสมาชิกทั้งรายเดือนหรือรายปี

 การเชื่อมต่ออินเตอร์เนตผ่านคู่สาย ISDN ความเร็ว 64 Kbps. หรือ 128 Kbps. ต่อคู่สาย
ซึ่งมีการให้บริการทั้งแบบ Internet Package และประเภทสมัครเป็นสมาชิก เช่นกัน

 การเชื่อมต่ออินเตอร์เนตความเร็วสูงผ่านเครือข่าย ADSL (ADSL Homepack)
เป็นการใช้บริการอินเตอร์เนตความเร็วสูงตั้งแต่ 64 Kbps. ถึง 2 Mbps.
ผ่านคู่สายโทรศัพท์ธรรมดาโดยเทคโนโลยี ADSL ซึ่งทำให้สามารถใช้งานได้ทั้ง Internet
และโทรศัพท์ในเวลาเดียวกัน

3) บริการศูนย์รับฝากข้อมูลอินเตอร์เนต (Internet Data Center หรือ IDC Services)
ประกอบด้วยบริการต่างๆ ดังนี้

 บริการรับฝาก Web Site (Web Hosting Services) เป็นบริการที่ให้ลูกค้านำ Web Site
ที่มีอยู่มาฝากกับ Server ของทางบริษัท ซึ่งจะมีข้อดีที่ Web Site ต่าง ๆ
เหล่านี้จะเชื่อมสู่เครือข่ายหลักของ Internet
โดยตรงช่วยเพิ่มประสิทธิภาพการใช้งานของผู้เข้ามาเยี่ยมชม รวมทั้ง Server
ยังได้รับการดูแลโดยเฉพาะจากทีมงานที่ประจำตลอด 24 ชั่วโมง

 บริการรับฝาก Server (Server Colocation Services) เป็นบริการที่เหมาะกับองค์กรที่มี
Web Site หรือ Application การใช้งานที่ต้องเชื่อมต่อผ่านเครือข่าย Internet โดยตรง
Server ของลูกค้าจะได้รับการดูแลภายใต้สภาวะแวดล้อมที่ได้มาตรฐานของ Data Center
ที่ได้รับการยอมรับจากสากล รวมทั้งเพิ่มประสิทธิภาพการทำงานของ Server ผู้ใช้บริการ
เนื่องจากการเชื่อมต่อโดยตรงกับเครือข่ายหลักของ Internet

 บริการ Dedicated Server เป็นบริการที่มีคุณลักษณะเช่นเดียวกับ Server Colocation
เพียงแต่หากลูกค้ามีงบประมาณที่จำกัด
หรือต้องการลดความเสี่ยงในการลงทุนอุปกรณ์สามารถเลือกที่จะให้บริษัทฯ
ลงทุนอุปกรณ์ให้โดยลูกค้าจะชำระเป็นลักษณะการเช่าเครื่องจากทางบริษัทฯ

4) บริการ Branch Connext เป็นบริการเชื่อมโยงเครือข่ายขององค์กรระหว่างสำนักงานใหญ่
และสาขา ด้วยโครงข่าย ADSL ผสานเทคโนโลยีเครือข่ายส่วนบุคคล VPN
เพื่อเพิ่มระบบความปลอดภัยในการสื่อสารข้อมูลระหว่างสำนักงานใหญ่และสาขาเสมือนอินทราเนต

5) บริการ IP Solution นอกเหนือจากบริการหลักข้างต้นแล้ว ทางบริษัทฯ
ยังได้เริ่มดำเนินการในการให้คำปรึกษา ออกแบบ รวมทั้งจัดหา Solution ทางด้าน IP
Solution อาทิ บริการ ฺIP Camera, VOIP เป็นต้น

6.2 การตลาดและภาวะการแข่งขัน

1) สภาวะทางการตลาด

ตลาดอินเตอร์เนตยังคงมีการขยายตัวอย่างต่อเนื่อง โดยเฉพาะอินเตอร์เนตความเร็วสูง
(broadband Internet) สภาวะการแข่งขันยังคงรุนแรงต่อเนื่อง ดังนี้

 ตลาดลูกค้าองค์กรยังคงมีการตัดราคากัน โดยเฉพาะตลาดข้าราชการ
มีการตัดราคากันอย่างรุนแรงจาก ISP อื่นๆ

 ตลาด Broadband มีการแข่งขันที่รุนแรงมากขึ้น โดยเฉพาะ ISP ที่เป็นเจ้าของเครือข่ายได้แก่
TRUE, TOT, TT&T ที่ใช้กลยุทธด้านราคา ในการทำตลาดผู้ใช้ตามบ้าน
กอปร์กับการเปิดเสรีโดยมีคณะกรรมการกิจการโทรคมนาคมแห่งชาติ
ที่จะให้ใบอนุญาตอีกหลายบริการ ซึ่งจะส่งผลให้ต้นทุนวงจรต่างประเทศลดลง
ค่าบริการใช้อินเตอร์เนตจะลดลง ซึ่งจะทำให้ตลาดอินเตอร์เนตมีการขยายตัวมากขึ้น

 ตลาดอินเตอร์เนต Package ได้รับผลกระทบจากการเติบโตของตลาด Broadband Internet
ทั้งในด้านเทคโนโลยี และประสิทธิภาพการใช้งาน รวมถึงราคา อย่างไรก็ดีพื้นที่การให้บริการของ
Broadband Internet ในต่างจังหวัดยังคงขยายตัวไม่มากนัก
ทำให้สามารถทำการตลาดในส่วนนี้ได้บ้าง แต่คาดหมายว่าหากการเติบโตของ broadband
Internet เป็นไปอย่างรวดเร็วมากขึ้นเช่นในกรุงเทพ
อย่างไรก็ดีตลาดในส่วนนี้ยังคงมีการขยายตัวในส่วนของลูกค้าที่เริ่มใช้งานอินเตอร์เนต

2)

แผนการตลาดปี 2548

ตลาดลูกค้าองค์กรเน้นกลยุทธ์รักษาฐานลูกค้าเดิม โดยดำเนินกิจกรรมอย่างต่อเนื่อง
และปรับราคาลงตามราคาตลาดสำหรับลูกค้าบางรายที่ถูกคู่แข่งตัดราคา
ส่วนลูกค้าใหม่ใช้การขยายฐาน โดยเพิ่มจำนวนพนักงานขาย Direct Sales
นอกจากนี้ได้พัฒนาบริการใหม่ อาทิ Branch Connext
เจาะกลุ่มลูกค้าองค์กรที่มีสำนักงานและสาขาทั่วประเทศ ให้สามารถสื่อสารข้อมูลผ่านระบบ ADSL
และระบบ VPN

ตลาด Broadband

Focus ตลาดต่างจังหวัด และมีวงจรเชื่อมต่อทุก ADSL Operator และร่วมมือใกล้ชิดกับ TT&T
และ Dealer หลัก อย่างต่อเนื่อง

 เน้นลูกค้ากลุ่มธุรกิจ (SME) ที่สนใจในคุณภาพมากกว่าราคา

 เพิ่มบริการในส่วนของลูกค้าตามบ้าน ราคาประหยัด เพื่อขยายฐานของลูกค้าเพิ่มมากขึ้น
จากฐานเดิมที่เป็น (SME) หรือ Internet Cafe

 สร้างจุดแตกต่างของบริการหลังการขาย โดยออกให้บริการ On Site
เพื่อแก้ไขปัญหาของลูกค้าให้มีประสิทธิภาพมากขึ้น

 พัฒนาบริการให้ตอบสนองความต้องการเฉพาะกลุ่ม

ตลาดอินเตอร์เนต Package

 รักษายอดขายผ่านตัวแทนต่างๆ ให้คงระดับเดิม เนื่องจากตลาดส่วนนี้โดนผลกระทบทางอ้อมจาก
Broadband

 สร้างจุดแตกต่างของบริการโดยเพิ่มโปรแกรมเร่งความเร็ว
โดยปรับลดราคาในการให้บริการลงเล็กน้อย เป็นการสร้างจุดแตกต่างในการขาย

 เพิ่มช่องทางในการซื้อสินค้า Internet via SMS
ทำให้ผู้ใช้บริการได้รับความสะดวกในการซื้อสินค้าตลอดเวลา

 ออกเยี่ยมตัวแทนจำหน่ายสม่ำเสมอมากยิ่งขึ้นเพื่อรักษาฐานลูกค้า
รวมทั้งสร้างความสัมพันธ์กับตัวแทนจำหน่าย เพื่อชิงส่วนแบ่งทางการตลาดจากคู่แข่ง

 3) แผนปฏิบัติการ

 ปรับปรุงคุณภาพ และขยาย Network ตามการเติบโตของลูกค้าโดยเฉพาะBroadband ADSL
ซึ่งคาดว่าจะเพิ่มมากขึ้นจากปัจจุบัน 5,000 ราย เป็น 8,000-10,000 รายในปี 2549

 พัฒนาระบบ Network Monitoring เพื่อสามารถตรวจสอบการใช้บริการได้อย่าง Realtime
และเข้าแก้ไขปัญหาได้ทันที

 ปรับปรุงคุณภาพ Call Center โดยจัดแบ่ง Agent ตามทักษะการแบ่งกลุ่มลูกค้า Key
Account และประเภทของบริการเพื่อให้การบริการมีประสิทธิภาพมากขึ้น
นอกจากนี้ยังขยายหมายเลข Call Center ในการให้บริการในส่วนของต่างจังหวัด

 ปรับปรุงประสิทธิภาพในการให้บริการ โดยกำหนดตัวชี้วัด (KPI) ของพนักงานในส่วนบริการ
ทั้งลูกค้าส่วนบุคคลและลูกค้าองค์กร

 ปรับปรุงประสิทธิภาพการจัดเก็บ โดยการ Outsource การพิมพ์ และการส่งใบแจ้งหนี้
และเพิ่มพนักงานในส่วนของการติดตามหนี้มากขึ้น

 4) แผนการลงทุน

 เพื่อปรับปรุงประสิทธิภาพ และขยาย Network ตามการเติบโตของจำนวนลูกค้า
และการใช้งานที่เพิ่มมากขึ้น

 เพิ่มบริการใหม่ๆ เป็นการสร้างความแตกต่างของการบริการและขยายฐานลูกค้า เช่น ระบบ
VOIP, ระบบ IP Camera, ระบบ Security SPAM เป็นต้น

 ธุรกิจด้านการออกแบบและวางระบบ (System Integration)

กลุ่มธุรกิจนี้จะเป็นผู้ดำเนินการด้านการจัดหา
ออกแบบและวางระบบสื่อสารโทรคมนาคมและระบบคอมพิวเตอร์รวมทั้งอุปกรณ์ที่เกี่ยวเนื่องอื่นๆ
โดยมีสัดส่วนรายได้สำหรับปี 2548 เท่ากับ 2,053.2 ล้านบาท หรือคิดเป็นร้อยละ 29.71
ของรายได้รวมของกลุ่มบริษัท ธุรกิจในกลุ่มนี้ประกอบด้วย 2 บริษัท ได้แก่

1. บริษัท จัสมิน เทเลคอม ซิสเต็มส์ จำกัด (มหาชน)

บริษัท จัสมิน เทเลคอม ซิสเต็มส์ จำกัด (มหาชน) ได้จดทะเบียนแปลงสภาพเป็นบริษัทมหาชน
เมื่อวันที่ 20 กุมภาพันธ์ 2547 และได้เปลี่ยนแปลงมูลค่าหุ้นที่ตราไว้จากหุ้นละ 100 บาท เป็นหุ้นละ
1 บาท และได้เพิ่มทุนจดทะเบียนจาก 100 ล้านบาท เป็น 685 ล้านบาท มีทุนชำระแล้วในปี 2548
เท่ากับ 525 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน)
ในสัดส่วนร้อยละ 76.19 ของทุนจดทะเบียนที่ชำระแล้ว และมีสัดส่วนรายได้สำหรับปี 2548
ประมาณร้อยละ 17.31 ของรายได้รวมของกลุ่มบริษัท (ภายในปี 2548 บริษัทมีรายได้รวมทั้งสิ้น
1,196 ล้านบาท)

เพื่อให้บริษัทมีโครงสร้างทางธุรกิจที่ชัดเจนและสอดคล้องกับแนวทางในการบริหารงานที่โปร่งใส
เมื่อวันที่ 11 ตุลาคม 2548 บริษัทได้เข้าซื้อหุ้นสามัญของบริษัท สยามเทลเทคคอมพิวเตอร์ จำกัด
(STCC) จำนวน 528,365 หุ้น หรือคิดเป็นร้อยละ 96.07 ของหุ้นทั้งหมด จากบริษัท จัสมิน
อินเตอร์เนชั่นแนล จำกัด (มหาชน) ในราคาหุ้นละ 155.87 บาท เป็นจำนวนเงินทั้งสิ้น 82.36
ล้านบาท ซึ่งราคาหุ้นดังกล่าวเป็นมูลค่าหุ้นตามบัญชีของ STCC ณ วันที่ 30 มิถุนายน 2548
นำมาปรับปรุงด้วยรายการเงินปันผลระหว่างกาลตามมติคณะกรรมการของ STCC ณ วันที่ 22
สิงหาคม 2548 ต่อมาวันที่ 8 ธันวาคม 2548 บริษัทได้ซื้อหุ้นของ STCC เพิ่มเติมจำนวน 9,899
หุ้น จากผู้ถือหุ้นรายย่อย 2 ราย ในราคาหุ้นละ 155.87 บาท ทำให้ปัจจุบันบริษัทถือหุ้นสามัญของ
STCC คิดเป็นร้อยละ 97.87 ของหุ้นทั้งหมด

 1.1 ลักษณะผลิตภัณฑ์หรือบริการ

บริษัท จัสมิน เทเลคอม ซิสเต็มส์ จำกัด (มหาชน)
และบริษัทย่อยดำเนินธุรกิจจัดหาออกแบบและวางระบบสื่อสารโทรคมนาคมและเทคโนโลยีสารสนเทศแบบครบวงจร
(System Integrator) พร้อมทั้งให้บริการที่เกี่ยวเนื่องอื่นๆ
นอกจากนี้บริษัทยังเป็นตัวแทนจำหน่ายอุปกรณ์เครื่องมือวัดด้านระบบสื่อสารจากต่างประเทศ
และให้บริการเช่าเครื่องโทรศัพท์สาธารณะ

ปัจจุบันลักษณะการประกอบธุรกิจของบริษัทและบริษัทย่อย แบ่งออกเป็น 4 ประเภทหลัก ดังนี้

1) ธุรกิจจัดหา ออกแบบ และวางระบบสื่อสารโทรคมนาคม

บริษัทเป็นผู้จัดจำหน่ายอุปกรณ์ระบบสื่อสารและโทรคมนาคมพร้อมดำเนินการออกแบบ จัดหา ติดตั้ง
และทดสอบแบบเบ็ดเสร็จ (Turnkey) แก่ผู้ให้บริการโทรคมนาคมต่างๆ
โดยอุปกรณ์สื่อสารและโทรคมนาคมที่บริษัทใช้ในการติดตั้งทั้งหมดเป็นการซื้อจากบริษัทผู้ผลิตในประเทศหรือการนำเข้าสินค้าจากบริษัทผู้ผลิตในต่างประเทศ
โดยบริษัทไม่ทำการผลิตสินค้าใดๆเอง ทั้งนี้ ช่องทางการจำหน่ายหลักของธุรกิจงานโครงการ มี 2
ช่องทางได้แก่
การเข้าร่วมประมูลโครงการเพื่อเป็นผู้รับจ้างเหมาวางระบบสื่อสารและโทรคมนาคมให้แก่ลูกค้าทั้งภาครัฐและภาคเอกชน
และการ Sub Contract จากผู้ที่ชนะประมูลงานโครงการ

2) ธุรกิจโทรศัพท์สาธารณะ

บริษัทให้เช่าเครื่องโทรศัพท์สาธารณะแก่ทีโอที โดยบริษัทเป็นผู้จัดหา ติดตั้งเครื่องโทรศัพท์สาธารณะ
ตู้โทรศัพท์สาธารณะและอุปกรณ์อื่นๆ ที่เกี่ยวข้อง รวมถึงการตรวจสอบ
ซ่อมแซมและบำรุงรักษาการทำงานของเครื่องโทรศัพท์สาธารณะ อาทิ ทำความสะอาด
เครื่องโทรศัพท์และตู้โทรศัพท์สาธารณะให้อยู่ในสภาพพร้อมใช้งานอยู่เสมอ

3) ธุรกิจอุปกรณ์เครื่องมือวัด

บริษัทเป็นผู้จัดจำหน่ายเครื่องมือวัดด้านระบบสื่อสารและโทรคมนาคม อาทิ
เครื่องมือวัดสำหรับสายส่งสัญญาณและเสาอากาศระบบโทรศัพท์เคลื่อนที่/ไมโครเวฟ
หรือสำหรับสัญญาณคลื่นความถี่วิทยุ โดยบริษัทเป็นตัวแทนจำหน่ายเพียงผู้เดียวในประเทศไทยของ
Anritsu Group ภายใต้เครื่องหมายการค้า “Anritsu”

4) ธุรกิจจัดหา ออกแบบและวางระบบคอมพิวเตอร์

ซึ่งดำเนินการโดย STCC (บริษัทย่อย) โดย STCC
เป็นผู้จัดจำหน่ายอุปกรณ์คอมพิวเตอร์และอุปกรณ์เครือข่ายที่เกี่ยวเนื่อง พร้อมให้คำปรึกษา ออกแบบ
วางระบบคอมพิวเตอร์และเครือข่ายเทคโนโลยีสารสนเทศ รวมถึงพัฒนาซอฟต์แวร์ระบบงาน
(Application Software) และให้บริการด้านบำรุงรักษาแก่ลูกค้าทั้งภาครัฐ และภาคเอกชน

นอกจากนี้ บริษัทยังให้บริการวางระบบอาณัติสัญญาณสำหรับระบบขนส่งทางรถไฟ
และรับโอนหน่วยธุรกิจระบบความปลอดภัยจากบริษัท จัสมิน อินเตอร์เนชั่นแนล จำกัด (มหาชน)
โดยเป็นการให้บริการออกแบบ ติดตั้ง และจัดจำหน่ายอุปกรณ์ระบบรักษาความปลอดภัย อาทิ
ระบบกล้องโทรทัศน์วงจรปิด (CCTV System) ระบบควบคุมการเข้า-ออก (Access Control
System)

 1.2 การตลาดและภาวะการแข่งขัน

1) กลยุทธ์ในการแข่งขัน

บริษัทมุ่งเน้นในการสร้างความสามารถในการแข่งขันในระยะยาว ดังนั้น
บริษัทจึงกำหนดกลยุทธ์ในการแข่งขันและนโยบายในการดำเนินธุรกิจ ดังนี้

 ความน่าเชื่อถือ และประวัติการทำงานของบริษัท เนื่องจากธุรกิจออกแบบ
และวางระบบสื่อสารโทรคมนาคมเป็นงานที่ต้องผ่านขั้นตอนการประมูลงานจากหน่วยงานเจ้าของโครงการเป็นส่วนมาก
ดังนั้น ชื่อเสียง ความน่าเชื่อถือ และประวัติการทำงานของบริษัทในอดีต
จึงถือเป็นหนึ่งในปัจจัยสำคัญในการประสบความสำเร็จในการประมูลงาน
บริษัทมีนโยบายที่จะใช้บุคลากรที่มีความรู้ ความสามารถ ความชำนาญในการทำงาน
รวมถึงการบริหารจัดการโครงการอย่างมีประสิทธิภาพทั้งในด้านคุณภาพของงานและด้านเวลาในการส่งมอบงานในแต่ละขั้นตอน
โดยก่อนการประมูลงานแต่ละครั้ง
ทีมวิศวกรของบริษัทจะศึกษาโครงการอย่างละเอียดเพื่อให้ทราบถึงความต้องการของลูกค้า
เพื่อให้สามารถกำหนดแผนงานและจัดหาผลิตภัณฑ์ที่เหมาะสม โดยพิจารณาจากคุณภาพของผลิตภัณฑ์
มาตรฐาน และความน่าเชื่อถือของบริษัทผู้ผลิตอุปกรณ์นั้นๆ นอกจากนี้
บริษัทยังให้ความสำคัญกับบริการหลังการขายแก่ลูกค้าอย่างครบวงจร รวมถึงการติดตาม ดูแล
และถ่ายทอดความรู้ให้กับลูกค้าอย่างสม่ำเสมอ

 การรักษาความสัมพันธ์อันดีกับบริษัทผู้ผลิตหรือผู้จัดจำหน่ายทั้งในและต่างประเทศ
ถือเป็นปัจจัยสำคัญในการประสบความสำเร็จในการประมูลโครงการต่างๆ
ที่ผ่านมาบริษัทได้รับการสนับสนุนเป็นอย่างดีจากบริษัทผู้ผลิตหรือผู้จัดจำหน่าย
ด้านความรู้เกี่ยวกับเทคโนโลยีและผลิตภัณฑ์ใหม่ๆ ที่จะนำออกสู่ตลาด
หรือในด้านการร่วมมือหรือสนับสนุนการประมูลโครงการต่างๆ ของบริษัท หรือการให้ส่วนลดพิเศษ
ซึ่งมีผลต่อความสามารถในการกำหนดราคาต้นทุนสินค้าที่สามารถแข่งขันกับผู้ประกอบการรายอื่นได้

 บริษัทให้ความสำคัญในการรักษาฐานลูกค้าเดิมของบริษัท
โดยการสร้างความสัมพันธ์อันดีกับกลุ่มลูกค้าดังกล่าว พร้อมทั้งขยายขอบเขตการให้บริการเพิ่มขึ้น
ในด้านการบำรุงรักษาระบบ หรือการบริการอื่นๆ ที่สร้างมูลค่าเพิ่มให้แก่บริษัท นอกจากนี้
บริษัทยังมีนโยบายในการขยายฐานลูกค้าเข้าไปสู่กลุ่มธุรกิจภาคเอกชนที่มีความต้องการระบบสารสนเทศและระบบสื่อสารใหม่ๆ
อาทิ สถาบันการเงิน เป็นต้น

 บริษัทให้ความสำคัญกับการสรรหาผลิตภัณฑ์ใหม่ๆ
ที่สอดคล้องกับความต้องการของลูกค้าในระยะยาวหรือสนับสนุนแผนธุรกิจหรือแผนการตลาดของลูกค้าในอนาคต
เพื่อนำเสนอให้กับลูกค้า รวมถึง
การจัดการเตรียมบุคลากรภายในบริษัทให้มีความสามารถที่จะรองรับผลิตภัณฑ์หรือระบบดังกล่าว

2) ลักษณะกลุ่มลูกค้าเป้าหมาย

ลูกค้าหลักของบริษัท ได้แก่ ผู้ให้บริการสื่อสารโทรคมนาคม อาทิ ทีทีแอนด์ที ทีโอที กสท
และองค์กรภาครัฐและเอกชนขนาดใหญ่ที่ใช้ระบบสื่อสารและโทรคมนาคมในการดำเนินงาน

3) การจำหน่ายและช่องทางการจำหน่าย

 ช่องทางการจำหน่ายของบริษัทแบ่งเป็น 3 ช่องทาง ได้แก่ 

 1. การเข้าร่วมโครงการประมูล ทั้งในภาครัฐบาล รัฐวิสาหกิจ และภาคเอกชน มีสัดส่วน 76.47%

 2. การให้เช่าอุปกรณ์ มีสัดส่วน 19.76%

 3. การจำหน่ายตรง (Direct Marketing) มีสัดส่วน 3.57%

4) ภาวะการแข่งขัน

ในช่วงปี 2548
เศรษฐกิจของประเทศขยายตัวดีขึ้นเมื่อเทียบกับปีที่ผ่านมาทำให้มีโครงการของหน่วยงานรัฐวิสาหกิจต่างๆ
จำนวนมากขึ้น และในขณะเดียวกันก็มีผู้ประกอบการเพิ่มมากขึ้นด้วย ดังนั้นบริษัทต่างๆ
จึงจำเป็นต้องปรับกลยุทธ์ในการแข่งขันโดยเน้นด้านราคา
และเพิ่มการดำเนินกิจกรรมทางการตลาดและเข้าร่วมประมูลงานต่างๆ มากขึ้น
วิธีการเข้าร่วมประมูลของบริษัทแบ่งออกเป็น 2 รูปแบบคือ

1. การจัดหาพิเศษ
เป็นการจัดหาอุปกรณ์สำหรับโครงการต่อเนื่องจากโครงการเดิมซึ่งโครงการในลักษณะนี้เมื่อบริษัทประมูลงานได้บริษัทจะเป็นผู้ดำเนินโครงการเองเพียงรายเดียว

2. การเปิดประมูลงานทั่วไป ซึ่งมีคู่แข่งขันเข้าร่วมแข่งขันโดยประมาณ 5-10
รายแล้วแต่ประเภทของอุปกรณ์และขนาดของโครงการ

ที่ผ่านมาบริษัทมีคู่แข่งขันที่สำคัญเช่น บริษัท ยูไนเต็ด คอมมิวนิเคชั่น อินดัสตรี จำกัด (มหาชน)
และบริษัท สามารถ คอร์ปอเรชั่น จำกัด (มหาชน) เป็นต้น
โดยเมื่อเปรียบเทียบศักยภาพในการแข่งขันของบริษัทกับคู่แข่งขันจะอยู่ในระดับที่ใกล้เคียงกัน
เนื่องมาจากบริษัทมีบุคลากรที่มีประสบการณ์และความชำนาญ
รวมถึงปัจจุบันบริษัทหันมาใช้กลยุทธ์ในการเข้าประมูลงานร่วมกับบริษัทผู้ผลิตอุปกรณ์ต่างๆ
จากต่างประเทศเพิ่มมากขึ้น เป็นเหตุให้บริษัทได้รับการสนับสนุนด้านราคา
ด้านการเงินและด้านเทคนิคเพิ่มมากขึ้น สำหรับสภาพการแข่งขันในธุรกิจนี้
จะพบว่ามีแนวโน้มที่บริษัทผู้ผลิตจากต่างประเทศจะเข้ามาแข่งขันโดยตรงมากขึ้น
ทำให้การแข่งขันทวีความรุนแรงและมีการตัดราคากันอย่างเห็นได้ชัดในการประมูลงานแต่ละครั้ง

 1.3 การจัดหาผลิตภัณฑ์หรือบริการ

บริษัทเป็นผู้นำเข้าอุปกรณ์โทรคมนาคมจากต่างประเทศโดยมิได้ผลิตอุปกรณ์ใดๆ ด้วยตนเอง
ทั้งนี้การนำเข้าอุปกรณ์โทรคมนาคมนี้มิได้จำกัดเฉพาะผู้ผลิตรายหนึ่งรายใด
เนื่องจากมีผู้ผลิตหลายราย และการสั่งซื้ออุปกรณ์ต่างๆ
จะขึ้นอยู่กับลักษณะของโครงการที่บริษัทเข้าประมูลว่าจะสอดคล้องและเหมาะสมที่จะใช้อุปกรณ์ของบริษัทใด
สำหรับผลิตภัณฑ์ส่วนใหญ่บริษัทจะสั่งซื้อจากบริษัทผู้ผลิตโดยตรง โดยในการจัดซื้อจากบริษัทผู้ผลิตนี้
บริษัทจะติดต่อเพื่อขอทราบรายละเอียดสินค้า ราคา และเงื่อนไขต่างๆ
ให้สอดคล้องกับข้อกำหนดของโครงการก่อนที่บริษัทจะยื่นประมูลโครงการทุกครั้ง
และเมื่อบริษัทชนะการประมูลบริษัทก็จะดำเนินการทำสัญญาซื้อขายสินค้าเป็นรายโครงการต่อไป
อย่างไรก็ตาม
บริษัทไม่มีการผูกขาดหรือพึ่งพิงในการจัดซื้ออุปกรณ์สื่อสารโทรคมนาคมจากบริษัทผู้ผลิตรายใดรายหนึ่ง
เนื่องจากปัจจัยในการพิจารณาคุณสมบัติ องค์ประกอบ
และความเหมาะสมของผลิตภัณฑ์หรืออุปกรณ์สื่อสารโทรคมนาคมขึ้นอยู่กับรายละเอียดและเงื่อนไขของโครงการแต่ละโครงการ
ตลอดจนนโยบายการตลาดของบริษัทผู้ผลิตในแต่ละช่วงเวลา

สำหรับโครงการให้เช่าระบบโทรศัพท์สาธารณะนั้น ปัจจุบันบริษัทเลือกใช้เครื่องโทรศัพท์ของ Urmet
ซึ่งผลิตจากประเทศอิตาลีและ Guanri จากประเทศจีน ทั้งสองยี่ห้อ
มีคุณภาพดีผ่านการรับรองจากทีโอที นอกจากอุปกรณ์ที่จำเป็นต้องสั่งซื้อจากต่างประเทศแล้ว
บริษัทได้จัดหาอุปกรณ์ประกอบการติดตั้งจากบริษัทผู้ผลิตในประเทศ หรือตัวแทนจำหน่ายในประเทศ
ซึ่งในการจัดหาอุปกรณ์ประกอบนี้ บริษัทจะเปรียบเทียบราคา และคุณภาพ
จากผู้ผลิตหลายรายก่อนที่จะตกลงกัน

 1.4 งานที่ยังไม่ได้ส่งมอบ 

งานที่ยังไม่ได้ส่งมอบทั้งหมด ณ วันที่ 31 ธันวาคม 2548 สรุปได้ดังนี้

+--------+---+----------------------------------------------+-----------+
| ชื่อลูกค้า |   | ชื่อโครงการ                                    | มูลค่า      |
|        |   |                                              |           |
|        |   |                                              | (ล้านบาท)  |
+--------+---+----------------------------------------------+-----------+
|   ทีโอที |   | จ้างเหมาติดตั้งอุปกรณ์สื่อสัญญาณภาคตะวันออกเฉียงเหนือ    | 75.00     |
|        |   |                                              |           |
|        | 1 |                                              |           |
|        | . |                                              |           |
+--------+---+----------------------------------------------+-----------+
|        |   | จ้างเหมาติดตั้งอุปกรณ์สื่อสัญญาณภาคใต้                 | 51.00     |
|        |   |                                              |           |
|        | 2 |                                              |           |
|        | . |                                              |           |
+--------+---+----------------------------------------------+-----------+
|        |   | สร้างท่อร้อยสาย เพื่อรองรับการย้ายเคเบิลอากาศลงใต้ดิน  | 117.45    |
|        |   |                                              |           |
|        | 3 |                                              |           |
|        | . |                                              |           |
+--------+---+----------------------------------------------+-----------+
|        |   | จัดซื้ออุปกรณ์เครือข่ายข้อมูลดิจิตอล (DDN)              | 107.48    |
|        |   |                                              |           |
|        | 4 |                                              |           |
|        | . |                                              |           |
+--------+---+----------------------------------------------+-----------+
|        |   | รวม                                          | 350.93    |
+--------+---+----------------------------------------------+-----------+
| กสท    | 1 | จ้างซ่อมอุปกรณ์ดิจิตอลไมโครเวฟ                     | 0.70      |
|        | . |                                              |           |
+--------+---+----------------------------------------------+-----------+
|        | 2 | จัดสร้างระบบ Digital Radio Link                | 36.78     |
|        | . |                                              |           |
+--------+---+----------------------------------------------+-----------+
|        | 3 | จ้า                                           | 25.80     |
|        | . | งซ่อมแซมและบำรุงรักษาระบบเคเบิลใต้น้ำใยแก้วในประเทศ |           |
+--------+---+----------------------------------------------+-----------+
|        | 4 | จัดซื้ออุปกรณ์สำหรับขยายโครงข่ายเคเบิลใยแก้ว กรุงเทพฯ  | 15.17     |
|        | . | และปริมณฑล                                    |           |
+--------+---+----------------------------------------------+-----------+
|        |   | รวม                                          | 78.44     |
+--------+---+----------------------------------------------+-----------+

+--------+---+----------------------------------------------+-----------+
| ชื่อลูกค้า |   | ชื่อโครงการ                                    | มูลค่า      |
|        |   |                                              |           |
|        |   |                                              | (ล้านบาท)  |
+--------+---+----------------------------------------------+-----------+
| ท      | 1 | Sale and Purchase Contract of The Equipment  | 151.29    |
| ีทีแอนด์ที | . | and Related Service                          |           |
+--------+---+----------------------------------------------+-----------+
|        |   | For “Dense Wavelength Division Multiplexing” |           |
|        |   | (DWDM) Network                               |           |
+--------+---+----------------------------------------------+-----------+
|        |   | (Central Ring) in 2005                       |           |
+--------+---+----------------------------------------------+-----------+
|        | 2 | โครงการส่วนขยาย NGN                           | 34.20     |
|        | . |                                              |           |
+--------+---+----------------------------------------------+-----------+
|        | 3 | SDH Spare Parts                              | 0.64      |
|        | . |                                              |           |
+--------+---+----------------------------------------------+-----------+
|        | 4 | อุปกรณ์ NGN Security                           | 9.76      |
|        | . |                                              |           |
+--------+---+----------------------------------------------+-----------+
|        | 5 | จัดซื้ออุปกรณ์ DSLAM                              | 27.38     |
|        | . |                                              |           |
+--------+---+----------------------------------------------+-----------+
|        | 6 | จัดซื้ออุปกรณ์เครือข่ายข้อมูลดิจิตอล (DDN)              | 0.12      |
|        | . |                                              |           |
+--------+---+----------------------------------------------+-----------+
|        |   | รวม                                          | 223.40    |
+--------+---+----------------------------------------------+-----------+
| JI     | 1 | งานบริหารอาณัติสัญญาณโครงการรถไฟ                 | 10.00     |
|        | . |                                              |           |
+--------+---+----------------------------------------------+-----------+
|        |   | รวมทั้งสิ้น                                      | 662.77    |
+--------+---+----------------------------------------------+-----------+

ในปี 2548 จากการที่บริษัทเป็นผู้จัดหาเครื่องโทรศัพท์สาธารณะ ตู้โทรศัพท์
พร้อมทั้งระบบจัดการและเป็นผู้ดูแลบำรุงรักษาเครื่องมือและอุปกรณ์ต่างๆ
โดยทีโอทีได้ทำสัญญาเช่าเครื่องโทรศัพท์สาธารณะแบบใช้บัตรกับบริษัทเป็นระยะเวลา 10 ปี
ในเขตนครหลวงและภาคกลาง ซึ่งเปิดให้บริการได้ในปี 2548 ประมาณ 8,193 เครื่อง
บริษัทได้ทำสัญญากับทีโอทีเพิ่มเติม
สำหรับการให้บริการในเขตนครหลวงและภาคตะวันออกเฉียงเหนือจำนวน 10,000 เครื่อง
ซึ่งได้เปิดให้บริการในปี 2548 แล้วประมาณ 1,536 เครื่อง
และได้ทำสัญญาให้บริการเพิ่มเติมในเขตนครหลวงและภาคใต้ จำนวน 10,000 เครื่อง
ซึ่งได้เปิดให้บริการในปี 2548 แล้วประมาณ 1,255 เครื่อง เช่นเดียวกัน
(รายละเอียดสาระสำคัญของสัญญาดูได้จากเอกสารแนบ 3)

2. บริษัท สยามเทลเทคคอมพิวเตอร์ จำกัด

 บริษัท สยามเทลเทคคอมพิวเตอร์ จำกัด เป็นบริษัทย่อยของบริษัท จัสมิน เทเลคอม ซิสเต็มส์ จำกัด (มหาชน) มีทุนจดทะเบียนชำระแล้ว 55 ล้านบาท โดยบริษัท จัสมิน เทเลคอม ซิสเต็มส์จำกัด (มหาชน) ถือหุ้นในสัดส่วนร้อยละ 97.87 ของทุนจดทะเบียน และมีสัดส่วนรายได้สำหรับปี 2548 ประมาณร้อยละ 8.41 ของรายได้รวมของกลุ่มบริษัท

 2.1 ลักษณะผลิตภัณฑ์หรือบริการ

ธุรกิจหลักของบริษัท สยามเทลเทคคอมพิวเตอร์ จำกัด สามารถแบ่งออกได้เป็น 2 ประเภท คือ

1) ธุรกิจออกแบบและวางระบบคอมพิวเตอร์ (System Integration)

งานในส่วนนี้ได้แก่ การจัดหา ออกแบบระบบ วางแผน พร้อมทั้งพัฒนาซอฟต์แวร์ (Software)
และติดตั้งซอฟต์แวร์และอุปกรณ์คอมพิวเตอร์ต่างๆ (Hardware)
ให้กับธุรกิจที่เกี่ยวข้องกับการขนส่งและการสื่อสารโทรคมนาคม

2) ธุรกิจจัดจำหน่ายอุปกรณ์คอมพิวเตอร์

สินค้าที่บริษัทจัดจำหน่าย แบ่งได้เป็น 2 ประเภท คือ อุปกรณ์คอมพิวเตอร์ฮาร์ดแวร์และซอฟท์แวร์
อุปกรณ์เครือข่ายและอุปกรณ์ประกอบ ซึ่งสินค้าทั้ง 2 ประเภทนี้
บริษัทจะนำเข้าอุปกรณ์หลักจากต่างประเทศเอง หรือผ่านตัวแทนผู้ผลิตในประเทศ ส่วนอุปกรณ์อื่นๆ
จะสั่งซื้อจากตัวแทนจำหน่ายภายในประเทศซึ่งมีผู้จัดจำหน่ายหลายราย

 2.2 การตลาดและภาวะการแข่งขัน

1) กลยุทธ์ในการแข่งขัน

ในด้านการออกแบบและวางระบบคอมพิวเตอร์ที่บริษัทมีความเชี่ยวชาญ
บริษัทสามารถเสนอบริการแบบครบวงจรตั้งแต่ออกแบบจนถึงติดตั้ง
ในระดับราคาที่ต่ำกว่าราคาตลาดทั่วไป
เนื่องจากมีต้นทุนทางด้านการพัฒนาโปรแกรมคอมพิวเตอร์ที่ต่ำกว่า
ทั้งนี้เพราะบริษัทมีทีมวิศวกรซึ่งสามารถพัฒนาและเขียนโปรแกรมคอมพิวเตอร์เองโดยจะนำเข้าโปรแกรมจากต่างประเทศมาพัฒนาดัดแปลงตามความต้องการของลูกค้า

2) ลักษณะกลุ่มลูกค้าเป้าหมาย

ประกอบด้วยหน่วยงานรัฐบาล
รัฐวิสาหกิจหรือบริษัทเอกชนที่เกิดจากการแปรรูปรัฐวิสาหกิจและบริษัทเอกชนขนาดใหญ่ในกลุ่มธุรกิจสื่อสารโทรคมนาคม
กลุ่มธุรกิจขนส่ง และกลุ่มธุรกิจอื่นๆ

3) การจำหน่ายและช่องทางการจำหน่าย

บริษัทจะใช้วิธีการเข้าร่วมประมูลทั้งสำหรับงานออกแบบและวางระบบคอมพิวเตอร์และการจัดจำหน่ายอุปกรณ์คอมพิวเตอร์
แก่ลูกค้าเป้าหมายโดยตรง โดยบริษัทมีนโยบายที่จะประมูลงานโดยตรงทั้งหมด
เว้นในบางกรณีที่จำเป็นต้องประมูลงานร่วมกับบริษัทอื่น ในลักษณะของธุรกิจค้าร่วม

4) นโยบายการกำหนดราคา

การกำหนดราคาของงานออกแบบระบบนั้นมีความไม่แน่นอนสูง
เนื่องจากความต้องการของลูกค้าในส่วนที่เกี่ยวกับขีดความสามารถของระบบมีความแตกต่างออกไป
อย่างไรก็ตาม บริษัทมีนโยบายที่จะกำหนดราคาให้อยู่ในระดับใกล้เคียง หรือต่ำกว่าคู่แข่งเล็กน้อย

5) ภาวะการแข่งขัน

การแข่งขันในธุรกิจออกแบบและวางระบบคอมพิวเตอร์นั้น
นอกเหนือจากผู้ประกอบการที่มีความเชี่ยวชาญเฉพาะทางที่ดำเนินการอยู่ในตลาดเดิมแล้ว
ปัจจุบันยังมีผู้ประกอบการรายใหม่เข้าสู่ตลาดมากขึ้น ทำให้ภาวะการแข่งขันสูงขึ้นอย่างมาก
คู่แข่งขันที่สำคัญ ได้แก่ บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) บริษัท เอ็ม
เอฟ อี ซี (MFEC) จำกัด (มหาชน) และบริษัท อินเตอร์เนชั่นแนล รีเสิร์ช คอร์ปอเรชั่น จำกัด
(มหาชน) เป็นต้น

 2.3 การจัดหาผลิตภัณฑ์หรือบริการ

บริษัทมีทีมวิศวกรและบุคลากรทางคอมพิวเตอร์ที่มีประสบการณ์ และจัดหาอุปกรณ์คอมพิวเตอร์ เช่น
เครื่องคอมพิวเตอร์ส่วนบุคคล (Personal Computer) เครื่องคอมพิวเตอร์แม่ข่าย (Server
Computer) อุปกรณ์เครือข่าย และอุปกรณ์ต่อเชื่อม ตลอดจนซอฟท์แวร์ประยุกต์(Application
Software) และเครื่องมือในการพัฒนา (Software Tools)
บริษัทจะนำเข้าอุปกรณ์หลักจากต่างประเทศเองหรือผ่านตัวแทนผู้ผลิตในประเทศ
อุปกรณ์บางอุปกรณ์จะสั่งซื้อจากตัวแทนจำหน่ายภายในประเทศซึ่งมีผู้จัดจำหน่ายหลายราย

 2.4 งานที่ยังไม่ได้ส่งมอบ 

 งานที่ยังไม่ได้ส่งมอบ ณ วันที่ 31 ธันวาคม 2548 สรุปได้ดังนี้

+---+-----------------------------------------------------+------------+
|   | ชื่องาน                                               | 31 ธ.ค. 48 |
|   |                                                     |            |
|   |                                                     | มูลค่า       |
|   |                                                     | (ล้านบาท)   |
+---+-----------------------------------------------------+------------+
|   | งานบำรุงรักษา Software ระบบ Customer Service System   | 2.67       |
|   |                                                     |            |
| 1 |                                                     |            |
| . |                                                     |            |
+---+-----------------------------------------------------+------------+
|   | ของบริษัท ทีทีแอนด์ที จำกัด (มหาชน)                        |            |
+---+-----------------------------------------------------+------------+
|   | งาน                                                 | 12.90      |
|   | บำรุงรักษาซ่อมแซมแก้ไขระบบปฏิบัติการสนับสนุนธุรกิจโทรคมนาคมของ |            |
| 2 | กสท                                                 |            |
| . |                                                     |            |
+---+-----------------------------------------------------+------------+
|   | งานบริการบำรุงรักษาระบบคลังข้อมูลธนาคารออมสิน              | 7.50       |
|   |                                                     |            |
| 3 |                                                     |            |
| . |                                                     |            |
+---+-----------------------------------------------------+------------+
|   | งานจัดหาและปรับปรุงระบบคอมฯและอุปกรณ์ประกอบพัฒนาระบบงาน   | 18.61      |
|   |                                                     |            |
| 4 |                                                     |            |
| . |                                                     |            |
+---+-----------------------------------------------------+------------+
|   | ตามโครงการจัดระบบข้อมูลและข่ายงานระบบคอมฯของกทม.(MIS)   |            |
+---+-----------------------------------------------------+------------+
|   | จ้างบริการบำรุงรักษาและซ่อมแซมแก้ไขเครื่องไมโครคอมพิวเตอร์    | 1.14       |
|   | (จำนวน 581 ระบบ)                                    |            |
| 5 |                                                     |            |
| . |                                                     |            |
+---+-----------------------------------------------------+------------+
|   | The Customer Care & Billing System (CC&B)           | 455.00     |
|   |                                                     |            |
| 6 |                                                     |            |
| . |                                                     |            |
+---+-----------------------------------------------------+------------+
|   | รวม                                                 | 497.82     |
+---+-----------------------------------------------------+------------+

บริษัทและ Convergys Information Management Group Inc., ได้เซ็นสัญญาโครงการ
“The Contract for the Supply of the Customer Care & Billing System
(CC&B)” กับ TT&T เมื่อวันที่ 1 ธันวาคม 2547 มูลค่ารวม 26,000,000 เหรียญสหรัฐ
(ไม่รวมภาษีมูลค่าเพิ่ม) โดยแยกเป็นส่วนของบริษัทมูลค่า 22,828,886 เหรียญสหรัฐ
ปัจจุบันงานกำลังอยู่ในระหว่างการ Implement และทะยอยส่งมอบงานในแต่ละส่วนงาน

 ธุรกิจและเงินลงทุนอื่นๆ

ธุรกิจในกลุ่มนี้มีสัดส่วนรายได้สำหรับปี 2548 เท่ากับ 132.1 ล้านบาท หรือคิดเป็นร้อยละ 1.91
ของรายได้รวมของกลุ่มบริษัท ธุรกิจในกลุ่มนี้ประกอบด้วย 6 บริษัท ได้แก่

1. บริษัท ทีทีแอนด์ที จำกัด (มหาชน) (บริษัทร่วม)

บริษัท ทีทีแอนด์ที จำกัด (มหาชน) มีทุนจดทะเบียนชำระแล้ว ณ 31 ธันวาคม 2548 จำนวน
32,255,461,290 บาท ถือหุ้นโดยกลุ่มบริษัท ในสัดส่วนร้อยละ 26.58 ของทุนจดทะเบียน

ทีทีแอนด์ทีได้รับสัมปทานการให้บริการโทรศัพท์พื้นฐาน จำนวน 1.5
ล้านเลขหมายในเขตภูมิภาคจากทีโอที โดยดำเนินงานสร้างโครงข่ายโทรศัพท์
ซึ่งประกอบด้วยอุปกรณ์ชุมสาย อุปกรณ์สื่อสัญญาณ อุปกรณ์ข่ายสายตอนนอก
ระบบบริการผู้เช่าด้วยคอมพิวเตอร์และระบบสนับสนุนอื่นๆ
นอกจากนั้นยังดำเนินการบริหารและบำรุงรักษาโครงข่ายรวมไปถึงการบริการผู้เช่า
การตลาดและการแนะนำบริการใหม่ๆ ให้กับผู้เช่า (สำหรับข้อมูลรายละเอียดของทีทีแอนด์ที
สามารถอ่านได้จากแบบแสดงรายการข้อมูลประจำปี (แบบ 56-1) ของทีทีแอนด์ที)

2. บริษัท ศูนย์บริการวิทยาการ อินเตอร์เนต จำกัด (บริษัทร่วม)

บริษัท ศูนย์บริการวิทยาการ อินเตอร์เนต จำกัด (IKSC) มีทุนจดทะเบียนชำระแล้ว 50 ล้านบาท
ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 37.5
ของทุนจดทะเบียน ทั้งนี้
บริษัทมีนโยบายการเข้าร่วมลงทุนในบริษัทดังกล่าวเพียงเพื่อหวังผลตอบแทนจากการลงทุนอย่างเดียว
โดยมิได้มีบทบาทสำคัญในการบริหารจัดการแต่ประการใด ในปัจจุบัน
นอกเหนือจากธุรกรรมย่อยบางประการ (เช่น การให้เช่าอุปกรณ์คอมพิวเตอร์) แล้ว IKSC
มีหน้าที่หลักที่สำคัญ คือ เป็นบริษัทผู้ถือหุ้น (holding company) โดยลงทุนในบริษัท KSC
Commercial Internet จำกัด ที่ทำหน้าที่หลักเป็นผู้ให้บริการอินเตอร์เนต (Internet
Service Provider)
ซึ่งเป็นการดำเนินธุรกิจด้านการให้บริการสารสนเทศผ่านระบบเครือข่ายเชื่อมโยงอินเตอร์เนต

3. บริษัท เอ็นทียู (ประเทศไทย) จำกัด

บริษัท เอ็นทียู (ประเทศไทย) จำกัด เป็นบริษัทที่ให้บริการการประชุม อบรม/สัมมนา
ทางไกลผ่านดาวเทียม ปัจจุบันมีทุนจดทะเบียน 12 ล้านบาท ถือหุ้นโดยบริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 16.67 และบริษัท อคิวเมนท์ จำกัด
ซึ่งเป็นบริษัทย่อยของบริษัท จัสมิน อินเตอร์เนชั่นแนล จำกัด (มหาชน) ถือหุ้นอีกร้อยละ 34.33
ของทุนจดทะเบียน และมีสัดส่วนรายได้สำหรับปี 2548 ประมาณร้อยละ 0.09
ของรายได้รวมของกลุ่มบริษัท

3.1 ลักษณะผลิตภัณฑ์หรือบริการ

 ให้บริการจัดหลักสูตรเฉพาะสำหรับองค์กรต่างๆ
หรือประสานงานระหว่างกลุ่มองค์กรที่ต้องการร่วมกันจัดฝึก อบรม หรือกิจกรรมอื่นพร้อมๆ กัน

 ให้คำปรึกษา และประสานงานด้านการจัดหา
และติดตั้งอุปกรณ์รับสัญญาณดาวเทียมแก่องค์กรที่ต้องการติดตั้งอุปกรณ์เพื่อรับสัญญาณ
และประสานงานด้านจัดหาสถานที่ฝึกอบรมในกรณีที่หน่วยงานไม่พร้อมที่จะติดตั้งจุดรับสัญญาณเอง

 ให้บริการจัดอบรม สัมมนาด้วยหลักสูตรที่ทันสมัย และมีประสิทธิภาพด้วยทีมวิทยากรผู้ทรงคุณวุฒิของ
NTU/TTN (Thailand Training Network) และเครือข่ายพันธมิตร อาทิเช่น
การบริหารจัดการ การขายและการตลาด การบริหารคุณภาพ การบริหารการผลิต อาชีวอนามัย
และการจัดการสิ่งแวดล้อม และการพัฒนาทักษะด้านต่างๆ ฯลฯ

3.2 การตลาดและภาวะการแข่งขัน

1) ลักษณะลูกค้ากลุ่มเป้าหมาย

บริษัทเป็นผู้ให้บริการ การศึกษาอบรมทางไกลในเชิงพาณิชย์ ด้วยการถ่ายทอดสด การประชุม
อบรม/สัมมนา ณ ห้องออกอากาศไปยังศูนย์เรียนรู้ปลายทางที่ติดตั้งเครื่องรับสัญญาณ
และแสดงสัญญาณภาพและเสียงผ่านทางจอโทรทัศน์ หรือ Projector
โดยสามารถกำหนดศูนย์ปลายทางเป็นการเฉพาะเจาะจงได้ด้วยการ Encryption
ซึ่งอาจกล่าวได้ว่าปัจจุบันบริษัทเป็นบริษัทเอกชนรายเดียวที่ให้บริการในลักษณะนี้
เนื่องจากผู้ให้บริการส่วนใหญ่จะเป็นองค์กรทางการศึกษาที่ไม่เน้นการให้บริการในเชิงพาณิชย์ เช่น
กระทรวงศึกษาธิการ มหาวิทยาลัยสุโขทัยธรรมา ธิราช ฯลฯ สำหรับเอกชนรายอื่นๆ
ที่ให้บริการในลักษณะคล้ายคลึงกันก็เน้นการขายสมาชิกเพื่อรับชมรายการทั้งหมดของช่องสัญญาณโดยไม่คำนึงถึงความต้องการที่แตกต่างกันของสมาชิก
ซึ่งนับว่าเป็นการดำเนินรายการตามที่ผู้ให้บริการจะเป็นฝ่ายกำหนดมากกว่าเป็นการทำรายการแบบเฉพาะเจาะจงดังเช่นที่บริษัทดำเนินการอยู่
ดังนั้นกลุ่มลูกค้าจึงได้แก่พนักงาน ข้าราชการ และผู้ที่ปฏิบัติงานในหน่วยงานต่างๆ ทั้งภาครัฐ
และเอกชน ซึ่งมีความต้องการการอบรมในสาขาวิทยาการที่แตกต่างกันไป

2) สภาพการแข่งขัน

ปัจจุบันการให้บริการด้านการศึกษาอบรมทางไกลในประเทศยังจำกัดอยู่ในแวดวงของสถาบันการศึกษา
มูลนิธิ หรือสมาคมเป็นหลัก
และการให้บริการส่วนใหญ่เป็นบริการด้านการศึกษาทั้งในและนอกหลักสูตร
โดยมุ่งเน้นไปที่กลุ่มเป้าหมายหลัก คือ นักเรียน นักศึกษา
เพื่อเพิ่มและกระจายโอกาสทางการศึกษาทั้งนี้เครื่องมือที่ใช้ในการส่งผ่านความรู้ไปสู่กลุ่มเป้าหมาย
ในระบบการศึกษาทางไกลนั้นมีตั้งแต่การถ่ายทอดด้วยเสียง เช่น วิทยุ เทป หรือ CD บันทึกเสียง
การถ่ายทอดด้วยภาพ เช่น โทรทัศน์ VDO Conference การศึกษาผ่านคอมพิวเตอร์ เช่น
การศึกษาผ่านเครือข่าย (WWW) หรือ e-Learning การศึกษาเอกสารและสิ่งพิมพ์ต่างๆ ฯลฯ

อย่างไรก็ตาม เทคโนโลยีการสื่อสารที่เจริญรุดหน้าอย่างรวดเร็วไม่หยุดนิ่ง
ส่งผลให้เกิดนวัตกรรมทางการศึกษาทางไกลขึ้นมามากมาย ไม่ว่าจะเป็น e-Learning Virtual
Classroom หรือ Virtual Campus และ Video Conference
ซึ่งใช้อินเตอร์เนตเป็นเครื่องมือในการถ่ายทอดข้อมูล
และเครื่องคอมพิวเตอร์เป็นอุปกรณ์ในการรับข้อมูล
การศึกษาอบรมทางไกลในลักษณะนี้มีผู้ให้บริการอยู่เป็นจำนวนมาก ทั้งองค์การทางการศึกษา
และองค์การในภาคเอกชน และถือเป็นคู่แข่งสำคัญของบริษัท
เนื่องจากเป็นสื่อการเรียนการสอนในลักษณะ two way communication ที่มีสีสันและเทคนิคต่างๆ
ที่จะดึงดูดความสนใจได้มากกว่าการเรียนผ่านโทรทัศน์
แต่ถึงกระนั้นการศึกษาทางไกลในลักษณะนี้ก็มีข้อจำกัดในการเข้าถึงกลุ่มเป้าหมาย
กล่าวคือต้องมีเครื่องคอมพิวเตอร์ที่มีประสิทธิภาพเพียงพอที่จะใช้งาน
และผู้ใช้เครื่องคอมพิวเตอร์จะต้องมีความรู้ความเข้าใจและทักษะในการใช้เครื่องคอมพิวเตอร์เป็นอย่างดีในกรณีของ
e-Learning หรือในกรณีของ Video Conference ก็ต้องมีสถานที่ที่ติดตั้งอุปกรณ์ Video
Conference ซึ่งมีราคาสูงไว้ใช้งานเท่านั้น

ปัจจุบันมีการนำดาวเทียมมาใช้ขยายขอบเขตของการใช้อินเตอร์เนตความเร็วสูง
เพื่อให้เข้าถึงพื้นที่ได้ทุกพื้นที่ แต่ทักษะการใช้คอมพิวเตอร์
สำหรับกลุ่มเป้าหมายในชนบทก็เป็นสิ่งที่ยังไม่สามารถพัฒนาได้อย่างทั่วถึงในเวลาสั้นๆ

ดังนั้น การให้บริการของบริษัทที่มุ่งเน้นในการให้ความรู้เพิ่มเติม หรือการประชาสัมพันธ์
เผยแพร่ความรู้ข่าวสารไปยังกลุ่มเป้าหมายซึ่งส่วนใหญ่อยู่ในกลุ่มผู้ที่มีอายุ 25 ปีขึ้นไป
โดยใช้เทคโนโลยีที่มีอยู่จึงได้เปรียบกว่าวิธีอื่น
เนื่องจากเมื่อติดตั้งอุปกรณ์รับสัญญาณแล้วเพียงเปิดเครื่องรับโทรทัศน์ก็สามารถรับชมรายการถ่ายทอดของบริษัทได้
นอกจากนั้นผู้ให้บริการด้าน Video Conference
ในประเทศไทยก็ยังมีจำนวนไม่มากนักและค่าใช้จ่ายในการดำเนินการด้านนี้ยังสูงกว่าค่าบริการของบริษัทมาก
บริษัทจึงมีความได้เปรียบในการทำตลาดด้านนี้ ยิ่งไปกว่านั้น เครือข่ายของบริษัท
สามารถเข้าถึงกลุ่มเป้าหมายในระดับอำเภอโดยผ่านเครือข่ายพันธมิตรที่มีอยู่ทั่วประเทศ
(โดยเฉพาะอย่างยิ่งธนาคารเพื่อการเกษตรและสหกรณ์) โดยมีต้นทุนต่ำ
เนื่องจากไม่ต้องมีการลงทุนในการจัดตั้งและดูแลศูนย์ปลายทาง
แต่ใช้การสร้างเครือข่ายพันธมิตรแทน

อย่างไรก็ตาม ในอนาคตอันใกล้ความได้เปรียบนี้ก็อาจถดถอยลง
เนื่องจากเทคโนโลยีที่ก้าวไปอย่างไม่หยุดยั้งได้เพิ่มช่องทางต่างๆ
ในการเข้าถึงข้อมูลข่าวสารได้อย่างทั่วถึง และง่ายดายมากขึ้น เช่น ปัจจุบัน บริการ e-Learning
แบบ 3G ก็กำลังก้าวเข้ามามีบทบาท
แม้จะยังมีข้อจำกัดอยู่หลายด้านในการที่จะเป็นคู่แข่งขันของบริษัท แต่บริษัทก็ไม่สามารถนิ่งนอนใจได้
ดังนั้นบริษัทจำเป็นต้องมีการขยายเครือข่ายเพิ่มขึ้นเพื่อให้ครอบคลุมความต้องการที่หลากหลายของผู้รับบริการ
รวมทั้งขยายบริการเพิ่มเติม เช่น การให้บริการ Video Conference
บนพื้นฐานเครือข่ายที่มีอยู่เดิม เพื่อสร้างทางเลือกให้แก่ผู้ใช้บริการ

กล่าวโดยสรุป
การศึกษาทางไกลมีบทบาทมากขึ้นในทุกขณะด้วยบริบททางเศรษฐกิจและสังคมที่เปลี่ยนแปลงไป
การแข่งขันขององค์การต่าง ๆ ที่ทวีความรุนแรงขึ้น
ทำให้แรงงานที่มีคุณภาพและศักยภาพเป็นที่ต้องการของตลาด
และเป็นแรงผลักดันให้ทุกคนต้องการได้รับการฝึกอบรมและการศึกษาอย่างต่อเนื่อง
ในขณะเดียวกันการประหยัดต้นทุนการเงิน และต้นทุนเวลาก็เป็นสิ่งจำเป็น
การบริการด้านการศึกษาอบรมทางไกล
จึงเป็นที่ต้องการของตลาดปัจจุบันและจะทวีความสำคัญยิ่งขึ้นในอนาคต

4. บริษัท จัสมิน อินเตอร์เนชั่นแนล โอเวอร์ซีส์ จำกัด

บริษัท จัสมิน อินเตอร์เนชั่นแนล โอเวอร์ซีส์ จำกัด จัดตั้งขึ้นเมื่อวันที่ 5 ตุลาคม 2537
ปัจจุบันมีทุนจดทะเบียน 115 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน)
ในสัดส่วนทางตรงและทางอ้อมร้อยละ 74.93 ของทุนจดทะเบียน

บริษัทจะเข้าร่วมลงทุนในกิจการต่างประเทศที่ก่อตั้งขึ้นใหม่ทั้งในฐานะผู้ลงทุนเพียงอย่างเดียวหรือเข้าร่วมบริหารงานในฐานะผู้นำ
โดยใช้ความสามารถด้านวิศวกรรมในงานออกแบบติดตั้ง
การบริหารระบบโทรคมนาคมขนาดใหญ่ของประเทศ และใช้ศักยภาพด้านวิศวกรรมที่สำคัญของบริษัท
คือ การสื่อสารผ่านดาวเทียม และการติดตั้งสถานี Gateway เพื่อควบคุมระบบโทรศัพท์เคลื่อนที่
การวางระบบโทรศัพท์พื้นฐาน ระบบสายส่งใยแก้วนำแสงใต้น้ำ
ตลอดจนการประยุกต์ใช้งานด้านเทคโนโลยีสารสนเทศ ปัจจุบันมีโครงสร้างการลงทุนในธุรกิจต่างๆ
ดังนี้

+------------------------+--------+-------+---------------------------+
| ชื่อบริษัท                 | จำนวนเ | สัดส   | ลักษณะการประกอบธุรกิจ        |
|                        | งินลงทุน | ่วนการ |                           |
|                        |        |       |                           |
|                        | (ล     | ถือหุ้น  |                           |
|                        | ้านบาท) | (%)   |                           |
+------------------------+--------+-------+---------------------------+
| บริษัทย่อย                |        |       |                           |
+------------------------+--------+-------+---------------------------+
| 1. บริษัท เอเซียส         | 1,     | 17.69 | บริษัทร่วมลงทุน (Holding      |
| (ประเทศไทย) จำกัด       | 950.00 |       | Company)                  |
+------------------------+--------+-------+---------------------------+
| 2. Clippership         | 2.40   | 1     | บริษัทร่วมลงทุน (Holding      |
| Investments (BVI)      |        | 00.00 | Company)                  |
| Limited                |        |       |                           |
+------------------------+--------+-------+---------------------------+
| 3. บริษัท ปากเกร็ด        | 0.10   | 1     | ผู้บริหารแผนฟื้นฟูกิจการ         |
| แพลนเนอร์ จำกัด ¹⁾       |        | 00.00 |                           |
+------------------------+--------+-------+---------------------------+
| บริษัทร่วมและบริษัทที่เกี่ยวข้อง |        |       |                           |
+------------------------+--------+-------+---------------------------+
| 4. บริษัท เอเซียส         | 824.00 | 10.66 | บร                        |
| อินเตอร์เนชั่นแนล จำกัด     |        |       | ิการโทรศัพท์เคลื่อนที่ผ่านดาวเทียม |
+------------------------+--------+-------+---------------------------+
|                        |        |       | สำหรับภูมิภาคเอเชีย           |
+------------------------+--------+-------+---------------------------+
| 5. Island Country      | 51.00  | 7.71  | ดำเนินกิจการวิทยุติดตามตัว      |
| Telecommunication Inc. |        |       | (Pager) ในฟิลิปปินส์          |
+------------------------+--------+-------+---------------------------+

หมายเหตุ : ¹⁾ วันที่ 30 กันยายน 2546 ศาลล้มละลายกลางได้มีคำสั่งฟื้นฟูกิจการของบริษัท
และแต่งตั้งบริษัท ปากเกร็ด แพลนเนอร์ จำกัด เป็นผู้บริหารแผนฟื้นฟูกิจการของ JIOC

5. บริษัท จัสมิน สมาร์ทช็อป จำกัด

บริษัท จัสมิน สมาร์ทช็อป จำกัด เริ่มเปิดดำเนินการในเดือนสิงหาคม 2537
มีทุนจดทะเบียนชำระแล้ว 110 ล้านบาท โดยบริษัท จัสมิน อินเตอร์เนชั่นแนล จำกัด (มหาชน)
ถือหุ้นในสัดส่วนร้อยละ 100 และสำหรับปี 2548 มีสัดส่วนรายได้ร้อยละ 1.68
ของรายได้รวมของกลุ่มบริษัท

5.1 ลักษณะผลิตภัณฑ์หรือบริการ

ธุรกิจหลักของบริษัท ได้แก่ ธุรกิจจำหน่ายอุปกรณ์สื่อสารโทรคมนาคมและสินค้า HI-TECH
ทุกประเภท อาทิเช่น เครื่องเล่น MP3 โทรศัพท์เคลื่อนที่และอุปกรณ์ คอมพิวเตอร์โน๊ตบุค
ในลักษณะร้านค้าปลีกภายใต้ชื่อ “จัสมิน สมาร์ทช็อป”
ปัจจุบันมีสาขาอยู่ตามศูนย์การค้าชั้นนำของกรุงเทพฯ รวม 7 สาขา โดยมีลักษณะการบริการ ดังนี้

1) ธุรกิจการจัดจำหน่ายอุปกรณ์สื่อสารโทรคมนาคม

บริษัทเป็นตัวแทนจำหน่ายสินค้า (Dealer) อุปกรณ์สื่อสารโทรคมนาคมและอุปกรณ์ Hi-tech
ทุกประเภท ทุกระบบ โดยมียี่ห้อที่เป็นที่นิยม เช่น Nokia, Siemens, Motorola, Sony
Ericsson, Samsung, Ipod, Apple, Fujitsu, Canon เป็นต้น รวมทั้งอุปกรณ์เสริม
โทรศัพท์เคลื่อนที่ผ่านดาวเทียม ACeS บัตรเติมเงินโทรศัพท์เคลื่อนที่ ตลอดจน SIM Card
ประเภทต่างๆ

5.2 การตลาดและภาวะการแข่งขัน

1) กลยุทธ์ในการแข่งขัน

บริษัทเน้นการขายและบริการ โดยขายสินค้าที่มีคุณภาพเป็นที่ต้องการของตลาด
และการให้บริการที่แตกต่างจากร้านค้าอื่นทั่วไป นอกจากนี้บริษัทยังเป็นร้านในลักษณะ One Stop
Shopping ซึ่งลูกค้าสามารถมาที่ร้านเดียวและได้ครบทุกความต้องการ ลูกค้าสามารถซื้อสินค้า
HI-TECH ได้ทั้งระบบเงินสด เงินผ่อน และบัตรเครดิต จดทะเบียนซิม ซื้อบัตรเติมเงิน
และสั่งจองสินค้าที่ต้องการได้ โดยทางบริษัทจะเป็นผู้จัดหาสินค้าต่างๆ เหล่านั้นให้ในราคายุติธรรม
ฯลฯ ดังนั้น กลยุทธ์ในการแข่งขันของบริษัทจึงเน้นหนักที่

 ผลิตภัณฑ์ บริษัทมีผลิตภัณฑ์ที่ครอบคลุม สินค้า HI-TECH ทุกประเภท เกือบทุกยี่ห้อ

 บริการ
บริษัทมีบุคลากรที่เชี่ยวชาญที่พร้อมจะให้บริการและคำแนะนำแก่ลูกค้าเพื่อให้ซื้อสินค้าได้ตรงกับความต้องการที่สุด
และมีบริการเงินผ่อนเพื่อช่วยลูกค้าแบ่งเบาภาระในการซื้อสินค้าด้วย

 ราคาสินค้า บริษัทจำหน่ายสินค้าในลักษณะราคาตามมาตรฐานที่ผู้จัดจำหน่ายกำหนดไว้
เพื่อสร้างความมั่นใจแก่ลูกค้าว่าซื้อสินค้าในราคายุติธรรม

 การส่งเสริมการขาย บริษัทจัดให้มีกิจกรรมส่งเสริมการขายในช่วงเทศกาลต่างๆ
โดยมอบของสมนาคุณแก่ลูกค้าในช่วงเวลาเทศกาล เช่น ปีใหม่ ตรุษจีน
บริษัทได้จัดโปรแกรมส่งเสริมการขายร่วมกับบัตรเครดิดต่างๆ อาทิเช่น บัตรเครดิตไทยพาณิขย์และ
บัตรอเมริกัน เอ็กซ์เพรส
ให้การเปิดให้สมาชิกผู้ถือบัตรสามารถนำแต้มสะสมจากการใช้บัตรมาแลกเป็นสินค้าได้
รวมไปถึงการจัดโปรแกรมผ่อนชำระค่าสินค้า 0% ระยะเวลา 6 เดือน
ซึ่งได้รับการตอบรับจากผู้ถือบัตรเป็นอย่างดี เป็นต้น

2) ลักษณะลูกค้า

ลูกค้าของบริษัทส่วนใหญ่จะเป็นลูกค้าทั่วไป ทั้งในลักษณะบุคคลทั่วไป บริษัท ห้างร้าน เอกชน องค์กร
หรือหน่วยงานราชการและรัฐวิสาหกิจ
บริษัทได้จำหน่ายและให้บริการแก่ลูกค้าที่ต้องการสินค้าคุณภาพและบริการหลังการขายที่ดีเป็นหลัก
ลูกค้าที่มาซื้อสินค้าและบริการจะเชื่อมั่นในชื่อเสียงของบริษัทและประทับใจกับการให้การต้อนรับและบริการที่ดีของพนักงานบริษัท

3) การจำหน่ายและช่องทางการจำหน่าย

การจำหน่ายและช่องทางการจำหน่ายมีอยู่ 3 ส่วนหลัก คือ จัดจำหน่ายผ่านร้านจัสมิน สมาร์ทช็อป
ทุกสาขา การขายผ่านลูกค้าของบัตรเครดิตต่างๆ และการขายตรง
ซึ่งจำหน่ายโดยตรงให้กับลูกค้าเป้าหมายที่เป็นองค์กรขนาดใหญ่
มีพนักงานขายไปนำเสนอสินค้าเพื่อให้ความสะดวกแก่ลูกค้าไม่ต้องเดินทางออกมาซื้อสินค้าตามศูนย์การค้า
โดยบริษัทจะให้บริการส่งสินค้าถึงสำนักงานของลูกค้าด้วย

6. บริษัท พรีเมียม แอสเซท จำกัด

บริษัท พรีเมียม แอสเซท จำกัด จดทะเบียนก่อตั้งเมื่อปี 2548 ด้วยทุนจดทะเบียน 1,300 ล้านบาท
ถือหุ้นโดยบริษัท อคิวเมนท์ จำกัด และบริษัท จัสมิน ซับมารีน เทเลคอมมิวนิเคชั่นส์ จำกัด
ในสัดส่วนร้อยละ 53.85 และร้อยละ 46.15 ตามลำดับ เพื่อดำเนินกิจการด้านอสังหาริมทรัพย์
สำหรับอาคารสำนักงาน “จัสมิน อินเตอร์เนชั่นแนล ทาวเวอร์”
อาคารดังกล่าวเป็นอาคารสำนักงานสูง 31 ชั้น และชั้นใต้ดิน 1 ชั้น โดยเมื่อวันที่ 15 พฤศจิกายน
2548 บริษัทได้มีการซื้ออาคาร ที่ดินและสิ่งปลูกสร้าง
จากผู้ขายที่เป็นกลุ่มธนาคารและสถาบันการเงิน ในราคารวมทั้งสิ้น 1,200 ล้านบาท

จากสภาวการณ์เศรษฐกิจของประเทศไทยในปัจจุบัน
พบว่าความต้องการใช้พื้นที่สำนักงานยังคงมีการเติบโตเพิ่มขึ้น
อัตราลดลงของพื้นที่ว่างยังลดลงอย่างต่อเนื่อง โดยเฉพาะอาคารที่ตั้งอยู่ในเขตศูนย์กลางธุรกิจ
ขณะเดียวกันตัวเลขการขยายตัวของการก่อสร้างพื้นที่อาคารสำนักงานมีเพิ่มขึ้นเล็กน้อย
จากอุปสงค์ตลาดอาคารสำนักงานที่เพิ่มขึ้น
ทำให้ราคาค่าเช่าพื้นที่สำนักงานโดยเฉพาะพื้นที่อาคารสำนักงานเกรด เอ
ที่ตั้งอยู่ในเขตศูนย์กลางธุรกิจ หรืออยู่ใกล้เส้นทางโครงการรถไฟฟ้า
ได้มีการปรับตัวสูงขึ้นตามกลไกตลาด ขณะที่อาคารเกรด บี มีการปรับกลยุทธการแข่งขัน
ทั้งในด้านของราคาค่าเช่า และการปรับปรุงคุณภาพของอาคาร
สภาพการแข่งขันน่าจะมีความรุนแรงขึ้นในช่วงปลายปี
เนื่องจากการก่อสร้างแล้วเสร็จของอาคารขนาดใหญ่หลายอาคาร
ซึ่งส่งผลให้อัตราการว่างของพื้นที่เพิ่มขึ้น และอัตราค่าเช่าที่จะชะลอการปรับขึ้นราคาในปีหน้า

ในด้านนโยบายการตลาด บริษัทมุ่งเน้นกลุ่มเป้าหมายที่เป็นหน่วยงานราชการ รัฐวิสาหกิจ
โดยเฉพาะหน่วยงานที่เกิดขึ้นใหม่อันเนื่องมาจากการปฏิรูประบบราชการ
ทำให้หน่วยงานดังกล่าวมีความต้องการใช้พื้นที่เป็นจำนวนมาก
และส่วนใหญ่จะเป็นการเช่าระยะยาวมากกว่า 1 ปี ขึ้นไป
นอกจากนี้บริษัทยังให้ความสนใจต่อหน่วยงานภาคธุรกิจเอกชน
โดยเฉพาะธุรกิจขนาดกลางและขนาดย่อม หรือ SME
ซึ่งเป็นกลุ่มที่มีการเช่าพื้นที่ในอาคารในสัดส่วนที่เพิ่มสูงขึ้น
ปัจจุบันรายได้หลักของบริษัทมาจากการให้เช่าพื้นที่ในส่วนอาคารสำนักงาน โดยมีพื้นที่ให้เช่ารวม
41,535 ตารางเมตร นอกจากนี้บริษัทยังได้มีนโยบายในการหารายได้เพิ่มขึ้น
ทั้งในรูปแบบการปรับเพิ่มอัตราค่าเช่าให้เหมาะสมตามราคาตลาด
และการพัฒนาปรับปรุงพื้นที่ส่วนกลางภายในอาคาร
เพื่อรองรับความต้องการพื้นที่ในส่วนที่เป็นร้านค้าเช่า

ในส่วนการให้บริการ
บริษัทได้มุ่งเน้นที่จะปรับปรุงรูปแบบการบริการเพื่อตอบสนองความต้องการที่เป็นบริการแบบครบวงจร
เช่น การให้บริการในการออกแบบและรับเหมาตกแต่งสำนักงานให้แก่ลูกค้า ทั้งนี้
เพื่อเป็นการอำนวยความสะดวกแก่ลูกค้าและเป็นจุดเด่นของการให้บริการด้วย นอกจากนี้
บริษัทยังได้พัฒนารูปแบบบริการเสริมใหม่ๆ แก่ลูกค้า ได้แก่
บริการอินเตอร์เนตไร้สายภายในพื้นที่ส่วนกลางของอาคาร
และมีแผนที่จะร่วมกับพันธมิตรทางธุรกิจในการให้บริการอินเตอร์เนตความเร็วสูง
เพื่อตอบสนองความต้องการในด้านการสื่อสารข้อมูล และเพิ่มประสิทธิภาพในการแข่งขันทางธุรกิจ

 ทั้งนี้ อาคารจัสมิน อินเตอร์เนชั่นแนล ทาวเวอร์เป็นอาคารสำนักงานที่ทันสมัยและมีการนำเทคโนโลยีสื่อสารที่ทันสมัยมาผสมผสานกับวิศวกรรมงานระบบของอาคาร ซึ่งเป็นที่ยอมรับในระดับมาตรฐานสากล นอกจากนี้ บริษัทจะมุ่งพัฒนาระบบบริหารการจัดการ และบริการใหม่ๆ ขึ้นมาอย่างต่อเนื่อง เพื่อสร้างความพอใจสูงสุดให้แก่ลูกค้า ซึ่งจะส่งผลให้บริษัทประสบผลสำเร็จในด้านการดำเนินธุรกิจเป็นอย่างดี

สำหรับบริษัทที่หยุดดำเนินกิจการประกอบไปด้วย 6 บริษัท ได้แก่

1. บริษัท ที.เจ.พี. เอ็นจิเนียริ่ง จำกัด

 บริษัท ที.เจ.พี. เอ็นจิเนียริ่ง จำกัด มีทุนจดทะเบียนชำระแล้ว 200 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) และผ่านบริษัท อคิวเมนท์ จำกัด ในสัดส่วนร้อยละ 100 ของทุนจดทะเบียน และมีสัดส่วนรายได้สำหรับปี 2548 ประมาณร้อยละ 0.56 ของรายได้รวมของกลุ่มบริษัท 

บริษัท ที.เจ.พี. เอ็นจิเนียริ่ง จำกัด ดำเนินธุรกิจให้บริการวิศวกรรมข่ายสายตอนนอก (Outside
Plant Engineering)
ด้านงานออกแบบและติดตั้งอุปกรณ์ข่ายสายตอนนอกของระบบโครงข่ายโทรคมนาคมทุกประเภท
รวมทั้งระบบโทรศัพท์พื้นฐาน, ระบบสื่อสัญญาณ, งานติดตั้งสายกระจาย
ตลอดจนรับเหมาก่อสร้างงานโยธาของโครงการโทรคมนาคมต่างๆ เช่น
ก่อสร้างอาคารศูนย์ซ่อมบำรุง (Maintenance Center), อาคารศูนย์ฝึกอบรม,
อาคารชุมสายย่อย รวมทั้งงานติดตั้ง Tower สำหรับระบบโทรศัพท์เคลื่อนที่ เป็นต้น

ลูกค้าของบริษัทแบ่งเป็น 2 กลุ่ม คือ กลุ่มผู้ให้บริการโทรคมนาคมภาครัฐและภาคเอกชนได้แก่ บริษัท
กสท โทรคมนาคม จำกัด (มหาชน) (การสื่อสารแห่งประเทศไทย) บริษัท ทีโอที จำกัด (มหาชน)
บริษัท ทีทีแอนด์ที จำกัด (มหาชน) เป็นต้น

เนื่องจากในปัจจุบันบริษัทได้หยุดดำเนินกิจการ จึงทำให้ไม่มีการดำเนินการใดๆ
ทางการตลาดเพิ่มเติม อย่างไรก็ตามบริษัทยังคงมีงานที่ยังไม่ได้ส่งมอบให้แก่ลูกค้าเดิม
ตามรายละเอียดในข้อ 1.1

 

 งานที่ยังไม่ได้ส่งมอบ 

 งานที่ยังไม่ได้ส่งมอบ ณ วันที่ 31 ธันวาคม 2548 ซึ่งจะรับรู้รายได้ในปี 2549 สรุปได้ดังนี้ 

+---+----------------------------------------------------------+---------+
| ช |                                                          | มูลค่า    |
| ื่อ |                                                          |         |
| โ |                                                          | (       |
| ค |                                                          | ล้านบาท) |
| ร |                                                          |         |
| ง |                                                          |         |
| ก |                                                          |         |
| า |                                                          |         |
| ร |                                                          |         |
+---+----------------------------------------------------------+---------+
| 1 | โครงการก่อสร้างท่อร้อยสายเพื่อรองรับการย้ายเคเบิลอากาศลงใต้ดิน 6    | 86.83   |
| . | ชุมสาย                                                    |         |
+---+----------------------------------------------------------+---------+
| 2 | โครงการก่อสร้างท่อร้อยสาย พร้อมรื้อถอนเคเบิลเก่า                  | 34.02   |
| . | เพื่อย้ายเคเบิลอากาศลงดิน 3 ชุมสาย                             |         |
+---+----------------------------------------------------------+---------+
|   | รวม                                                      | 120.85  |
+---+----------------------------------------------------------+---------+

2. บริษัท โมไบล์ คอมมิวนิเคชั่น เซอร์วิสเสส จำกัด

 บริษัท โมไบล์ คอมมิวนิเคชั่น เซอร์วิสเสส จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 70 ของทุนจดทะเบียน จัดตั้งขึ้นในเดือนธันวาคม 2540 โดยเป็นการร่วมลงทุนระหว่างบริษัท จัสมิน อินเตอร์เนชั่นแนล จำกัด (มหาชน) กับทีโอที มีวัตถุประสงค์เพื่อรับจ้างทีโอทีดูแลโครงข่ายและดำเนินกิจการต่างๆ ที่เกี่ยวกับโครงข่ายของโทรศัพท์เคลื่อนที่ระบบ NMT470 MHz หรืองานอื่นใดที่ทีโอทีมอบหมายให้บริษัทดำเนินการ โดยปัจจุบันบริษัทยังไม่ได้เริ่มดำเนินธุรกิจ

3. บริษัท คอมพิวเนท คอร์ปอเรชั่น จำกัด

 บริษัท คอมพิวเนท คอร์ปอเรชั่น จำกัด มีทุนจดทะเบียนชำระแล้ว 260 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน 

 บริษัท คอมพิวเนท คอร์ปอเรชั่น จำกัด เป็นบริษัทที่ให้บริการด้านระบบสื่อสารข้อมูลผ่านดาวเทียม (VSAT) ของประเทศไทย โดยให้บริการข้อมูล ภาพ และเสียงผ่านดาวเทียมภายในประเทศเพื่อให้บริการลูกค้าเป้าหมาย ซึ่งได้แก่ กลุ่มธนาคารพาณิชย์ และกลุ่มบริษัทอุตสาหกรรม โดยบริษัทได้รับสัมปทานในการตั้งสถานีวิทยุคมนาคมมีและใช้เครื่องวิทยุคมนาคมเพื่อให้บริการสื่อสารผ่านดาวเทียมภายในประเทศจากกรมไปรษณีย์โทรเลข ปัจจุบันเปลี่ยนเป็นสำนักงานคณะกรรมการกิจการโทรคมนาคมแห่งชาติ (กทช.)

แต่เนื่องจากในปัจจุบันบริการ VSAT ของบริษัทได้รับผลกระทบจากเทคโนโลยีทดแทน
ส่งผลให้ลูกค้าบางรายยกเลิกสัญญาเช่าหรือไม่ต่อสัญญากับบริษัท
และหันไปใช้บริการกับผู้ให้บริการรายอื่นๆ บริษัทจึงต้องหยุดดำเนินกิจการ

4. บริษัท จัสมิน ไซเบอร์ เวอร์ค จำกัด

 บริษัท จัสมิน ไซเบอร์ เวอร์ค จำกัด เริ่มดำเนินธุรกิจเมื่อเดือนพฤษภาคม 2543 มีทุนจดทะเบียนชำระแล้ว 52 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน 

บริษัท จัสมิน ไซเบอร์ เวอร์ค จำกัด
ก่อตั้งเพื่อพัฒนาและสร้างรายได้จากธุรกิจและโครงการใหม่ในธุรกิจที่เกี่ยวข้องกับอินเตอร์เนต
E-Commerce รวมถึงการพัฒนา Software และ Application ใหม่ๆ โดยเปิดรับข้อเสนอ
(Proposal) จากผู้ที่มีความคิดสร้างสรรค์และต้องการเข้าร่วมลงทุน
พร้อมกับจะสนับสนุนและอำนวยความสะดวกให้แก่บริษัทที่เข้าไปร่วมลงทุน
โดยบริษัทจะเข้าถือหุ้นในสัดส่วนไม่เกินร้อยละ 50 ทั้งนี้ ปัจจุบัน JCW ได้หยุดดำเนินกิจการแล้ว

5. บริษัท พรีเมียม เรียลเอสเตท จำกัด (บริษัทร่วม)

บริษัท พรีเมียม เรียลเอสเตท จำกัด จดทะเบียนก่อตั้งเมื่อปี 2538 โดยมีทุนจดทะเบียนชำระแล้ว
820 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 49
ของทุนจดทะเบียน เพื่อดำเนินธุรกิจการก่อสร้างอาคารสำนักงานใหญ่ให้เช่า ซึ่งใช้ชื่ออาคารว่า
“จัสมิน อินเตอร์เนชั่นแนล ทาวเวอร์” อาคารดังกล่าวเป็นอาคารสำนักงานสูง 31 ชั้น
และชั้นใต้ดิน 1 ชั้น จากสภาวะธุรกิจอสังหาริมทรัพย์ที่ตกต่ำในช่วงปี 2541-2543
ประกอบกับปัญหาต้นทุนก่อสร้างที่เพิ่มสูงขึ้น
ทำให้บริษัทประสบปัญหาภาวะขาดทุนและเนื่องจากบริษัทมีผลขาดทุนที่เกินทุน ทางบริษัท จัสมิน
อินเตอร์เนชั่นแนล จำกัด (มหาชน) จึงหยุดรับรู้ส่วนแบ่งกำไร (ขาดทุน) จากเงินลงทุนในบริษัท
พรีเมียม เรียลเอสเตท จำกัด ตั้งแต่ปี 2542 โดยต่อมาเมื่อวันที่ 21 มิถุนายน 2543
บริษัทได้โอนที่ดินและสิ่งปลูกสร้างดังกล่าวให้แก่สถาบันการเงินเจ้าหนี้เพื่อเป็นการชำระหนี้ตามสัญญาปรับโครงสร้างหนี้
ทั้งนี้ บริษัทได้ทำสัญญาเช่าและบริหารอาคารดังกล่าวกับสถาบันการเงินเจ้าหนี้เป็นระยะเวลา 3 ปี
โดยบริษัทจะต้องจ่ายชำระค่าเช่าปีละ 20 ล้านบาท และในปี 2546
ทางบริษัทได้มีการต่อสัญญาเช่าและบริหารอาคารเพิ่มอีก 2 ปี ในปลายปี 2548
ซึ่งเป็นปีที่ครบกำหนดสัญญาเช่าดังกล่าว ทางสถาบันการเงินเจ้าหนี้
ได้ยกเลิกสัญญาเช่าและบริหารอาคารที่ทำไว้กับบริษัท
เนื่องจากได้มีการจำหน่ายและโอนที่ดินพร้อมสิ่งปลูกสร้างให้แก่ทางบริษัท พรีเมียมแอสเซท จำกัด
ซึ่งเป็นบริษัทในเครือของกลุ่มบริษัท จัสมิน
ที่จัดตั้งขึ้นเพื่อดำเนินธุรกิจการบริหารจัดการอาคารสำนักงานให้เช่า
ดังนั้นบริษัทจึงได้หยุดการดำเนินงาน

6. บริษัท เทเลคอม เคเอสซี จำกัด (บริษัทร่วม)

บริษัท เทเลคอม เคเอสซี จำกัด มีทุนจดทะเบียนชำระแล้ว 250,000 บาท ถือหุ้นโดยบริษัท จัสมิน
อินเตอร์เนชั่นแนล จำกัด (มหาชน) ร้อยละ 40 ของทุนจดทะเบียนชำระแล้ว จัดตั้งขึ้นในปี 2537
เพื่อร่วมลงทุนกับบริษัท ศูนย์บริการวิทยาการ อินเตอร์เนต จำกัด
โดยมีวัตถุประสงค์เพื่อดำเนินธุรกิจด้านอุปกรณ์สื่อสารที่เกี่ยวข้องกับการให้บริการอินเตอร์เนต
ซึ่งปัจจุบันหยุดดำเนินกิจการชั่วคราว